**מקורות בענייני חול המועד**

**הרב אלחנן אדלר**

**משנה מסכת אבות פרק ג משנה יא**

רבי אלעזר המודעי אומר המחלל את הקדשים והמבזה את המועדות והמלבין פני חברו ברבים והמפר בריתו של אברהם אבינו עליו השלום והמגלה פנים בתורה שלא כהלכה אף על פי שיש בידו תורה ומעשים טובים אין לו חלק לעולם הבא

**ר' עובדיה מברטנורא מסכת אבות פרק ג משנה יא**

והמבזה את המועדות - ימים של חול המועד, עושה בהן מלאכה או נוהג בהן מנהג חול באכילה ושתיה:

**פירוש רבינו יונה על אבות פרק ג משנה יא**

והמבזה את המועדות - סמך שני הדברים האלה מפני שנקראו קדשים. בקדשים כתיב קדש קדשים. ובמועדות כתיב אלה מועדי ה' אשר תקראו אותם מקראי קדש. והמחלל את שניהם אין לו חלק לעוה"ב. מפני שחלל קדשי ה'. ועל זה אמרו רז"ל כל המחלל את המועדות כאילו עובד עבודת כוכבים שנא' [שמות ל"ד י"ז] אלהי מסכה לא תעשה לך וסמיך ליה את חג המצות תשמר ואמר בכאן המבזה ולא אמר המחלל את המועדות מפני שאינו מדבר ביום טוב לעצמו כי בזה לא הוצרך לדבר שיום טוב כשבת הוא. אלא מחולו של מועד מדבר לעושה ביד מלאכת איסור והוא מבזה חולו של מועד ואומר אלו הימים אין להם קדושה כל כך כימים הראשונים ועושה בהם כל מלאכה ותועבה עושה גם בוש לא יבוש:

**תלמוד בבלי מסכת פסחים דף קיח עמוד א**

ואמר רב ששת משום רבי אלעזר בן עזריה: כל המבזה את המועדות - כאילו עובד עבודה זרה, שנאמר אלהי מסכה לא תעשה לך וכתיב בתריה את חג המצות תשמר.

**רשב"ם מסכת פסחים דף קיח עמוד א**

כל המבזה את המועדות. שעושה מלאכה בחולו של מועד דכתיב את חג המצות תשמור ונפקא לן במסכת חגיגה (דף יח א) איסור מלאכה בחולו של מועד:

**תלמוד בבלי מסכת עבודה זרה דף כא עמוד ב – דף כב עמוד א**

תניא, ר"ש בן אלעזר אומר: לא ישכיר אדם שדהו לכותי, מפני שנקראת על שמו, וכותי זה עושה בו מלאכה בחוש"מ. אבל עובד כוכבים מאי? שרי, דאמרי: אריסא אריסותיה עביד, א"ה, כותי נמי אמרי: אריסא אריסותיה עביד! אריסותא לר"ש בן אלעזר לית ליה, אלא עובד כוכבים, מ"ט מותר? דאמרינן ליה וציית, כותי נמי אמרינן ליה וציית! כותי לא ציית, דאמר: אנא גמירנא טפי מינך. א"ה, מאי איריא מפני שנקראת על שמו? תיפוק ליה משום +ויקרא יט+ לפני עור לא תתן מכשול! חדא ועוד קאמר, חדא משום לפני עור, ועוד מפני שנקראת על שמו.

**תלמוד בבלי מסכת כריתות דף ט עמוד א**

דת"ר: גר תושב מותר לעשות מלאכה בשבת לעצמו כישראל בחולו של מועד; ר"ע אומר: כישראל בי"ט; ר' יוסי אומר: גר תושב עושה בשבת לעצמו כישראל בחול; רש"א: אחד גר תושב ואחד [עובד כוכבים] עבד ואמה התושבים, עושין מלאכה בשבת לעצמן כישראל בחול.

**רש"י מסכת כריתות דף ט עמוד א**

גר תושב - שקבל עליו שלא לעבוד עבודת כוכבים כגון נעמן. עושה מלאכה בשבת לעצמו - בדבר האבד כישראל בחולו של מועד. כישראל בי"ט - אוכל נפש.

**תלמוד בבלי מסכת חגיגה דף יח עמוד א**

מכלל דתרוייהו סבירא להו דחולו של מועד אסור בעשיית מלאכה, מנהני מילי? דתנו רבנן: +שמות כ"ג+ את חג המצות תשמר שבעת ימים, לימד על חולו של מועד שאסור בעשיית מלאכה, דברי רבי יאשיה. רבי יונתן אומר: אינו צריך, קל וחומר: ומה ראשון וש ביעי שאין קדושה לפניהן ולאחריהן - אסור בעשיית מלאכה, חולו של מועד שיש קדושה לפניהן ולאחריהן - אינו דין שיהא אסור בעשיית מלאכה? - ששת ימי בראשית יוכיחו, שיש קדושה לפניהן ולאחריהן ומותרין בעשיית מלאכה! - מה לששת ימי בראשית - שאין בהן קרבן מוסף, תאמר בחולו של מועד - שיש בו קרבן מוסף. - ראש חדש יוכיח, שיש בו קרבן מוסף - ומותר בעשיית מלאכה! - מה לראש חדש שאין קרוי מקרא קדש, תאמר בחולו של מועד שקרוי מקרא קדש, הואיל וקרוי מקרא קדש - דין הוא שאסור בעשיית מלאכה. תניא אידך: +ויקרא כ"ג+ כל מלאכת עבדה לא תעשו לימד על חולו של מועד שאסור בעשיית מלאכה, דברי רבי יוסי הגלילי. רבי עקיבא אומר: אינו צריך, הרי הוא אומר +ויקרא כ"ג+ אלה מועדי ה' וגו'; במה הכתוב מדבר? אם בראשון - הרי כבר נאמר שבתון, אם בשביעי - הרי כבר נאמר שבתון. הא אין הכתוב מדבר אלא בחולו של מועד, ללמדך שאסור בעשיית מלאכה. תניא אידך: +דברים ט"ז+ ששת ימים תאכל מצות וביום השביעי עצרת לה' מה שביעי עצור - אף ששת ימים עצורין, אי מה שביעי עצור בכל מלאכה - אף ששת ימים עצורין בכל מלאכה? תלמוד לומר: וביום השביעי עצרת - השביעי עצור בכל מלאכה, ואין ששה ימים עצורין בכל מלאכה. הא לא מסרן הכתוב אלא לחכמים, לומר לך איזה יום אסור ואיזה יום מותר, איזו מלאכה אסורה ואיזו מלאכה מותרת.

**רש"י מסכת חגיגה דף יח עמוד א**

הא הרי לא מסרן הכתוב אלא לחכמים - כלומר: מאחר שאמר לך הכתוב שהן עצורין ממלאכה ולא בכולן, ולא פירש אי זו המותרת ואי זו אסורה - דע וראה שלא מסרן אלא לחכמים, היודעים להבין על איזהו להטיל ההיתר ועל אי זו להטיל האיסור, והם יאמרו אי זהו יום טוב על פי קידוש הראייה ואסור בכל מלאכה ואי זהו חולו של מועד שאינו אסור בכל מלאכה, ועל חולו של מועד יגידו לך אי זו מלאכה אסורה - דבר שאינו אבד, ואיזו מלאכה מותרת - דבר האבד.

**תוספות מסכת חגיגה דף יח עמוד א**

חולו של מועד אסור בעשיית מלאכה - לכאורה משמע דמלאכה דמיתסרא ביה מדאורייתא דמפיק ליה מפסוק וכן בפרק ב' דמו"ק (דף יא: ושם) לא מיבעיא אבל דמדרבנן אלא אפילו חוש"מ דאורייתא וכן פי' התם בקונטרס וקשה לר"ת דא"כ דבר האבד וכמה מלאכות דשרינן התם היכי משתרו וכי היכן מצינו איסור דאורייתא מקצתו אסור ומקצתו מותר ועוד דתנן בפ"ג דמגילה (דף כא.) כל מקום שאין יום טוב ויש מוסף קורין ד' כגון חוש"מ ור"ח אלמא לא מיתסר מלאכה מדקאמר דאין יום טוב ועוד דכייל ליה בהדי ר"ח דרבנן כדאמרינן בירושלמי דתענית ובמקום שנהגו הלין נשיא דרגילין דלא למיעבד עבידתא בריש ירחא מנהגא הוא ועוד מצינו בירושלמי בפרק שני דמו"ק כלום אסרו מלאכה אלא כדי שיהו אוכלין ושותין ויהיו יגעים בתורה והם פוחזין ואוכלין ושותין משמע לישנא דמדרבנן הוא וכן בפ"ב דמו"ק (דף יב:) גבי ובלבד שלא יכוין מלאכתו במועד ובעי בגמרא כיון ומת מהו שיקנסו בנו אחריו את"ל צרם אוזן הבכור ומת קנסו בנו אחריו התם איסורא דאורייתא משמע דמלאכה במועד הוי דרבנן ומיהו יש לדחות דאמכוין מלאכתו במועד קאי דהשתא מיהא ליכא איסורא דאורייתא כיון דדבר האבד הוא מ"מ משמע לפי האמת דלא מיתסר רק מדרבנן וכי קאמר התם בריש פירקא לא מיבעיא אבל דרבנן אלא אפילו חוש"מ דאורייתא כעין דאורייתא קאמר לפי שיש לו סמך [מקרא דאורייתא אבל ימי האבל ליכא אסמכתא אלא] מדברי קבלה דכתיב והפכתי חגיכם לאבל (עמוס ח) ודקאמר הכא אלא בחוש"מ מי שרי א"כ משמע דאסור מן התורה וי"ל לאו משום דלא משתרי מדאורייתא אלא כיון דאקרא סמכינן ליה למיתסר לא מסברא ליה לאוקמי קרא דשרי בהדיא בהכי וכן פירש הריב"ם בשם רבינו יב"א דמלאכה דמועד מדרבנן ולא כפירוש רבינו שמואל שפירש בערבי פסחים (פסחים דף קיח.) גבי כל המבזה את המועדות כגון עושה מלאכה בחוש"מ והא ליתא דמדרבנן הוי וכדפי' והא דאמרינן גבי כותים ותיפוק ליה משום לפני עור לא תתן מכשול במלאכה דחוש"מ משום דסמך פשטא דקרא הוי והוי ליה צדוקין מודין בה.

**בית הבחירה למאירי מסכת חגיגה דף יח עמוד א**

חלו של מועד מתוך שלא נאמר בו שבתון היה הדין נותן שלא ליאסר במלאכה כלל אלא מתוך שהוא קרוי מקרא קדש אסרוהו חכמים בקצת מלאכות מעתה לא מסרך הכתוב אלא לחכמים וכלל הדברים שכל מלאכת האבד מותרת על צד שאין בה טורח יתר ושאר מלאכות אסורות אא"כ לצורך המועד ובמקומו יתבאר בע"ה אבל ר"ח שלא נאמר בו מקרא קדש אף על פי שיש בו קרבן מוסף מותר בעשית מלאכה:

**ספר החינוך מצוה שכג**

ועוד אודיעך בני מעט במה שאמרו זכרונם לברכה בענין חולו של מועד, והם הימים האמצעיים שבפסח וסוכות, שאמרו זכרונם לברכה שאסורין בעשיית מלאכה מן התורה. ואולם לא בא מפורש בתורה אי זו מלאכה אסורה בהם או מותרת, אבל מכל מקום התורה אסרה בהם מלאכה, כמו שלמדו חכמים הדבר מן הכתוב בפרק ב' ממסכת חגיגה [י"ח ע"א]. יש מהם שלמדו הדבר ממקרא [שמות כ"ג, ט"ו] דאת חג המצות תשמור, והוא רבי יאשיה, דמשמע ליה כל ימי חג המצות תשמור מעשיית מלאכה, אבל לא שיהיו כולן שוין במלאכות, ורבי יונתן אתיא ליה בקל וחומר התם מראשון ושביעי, שאין קדושה לפניהם ולאחריהם וכו'.

ואיכא התם דיליף לה מכל מלאכת עבודה לא תעשו [ויקרא כ"ג, ז'] והוא רבי יוסי הגלילי, והכי פרישנא ליה לקרא אליביה, כלומר ביום הראשון הוא אסור כל מלאכת עבודה חוץ מצורך אוכל נפש, אבל בחולו של מועד לא כל מלאכות של עבודה אסורות בו, אבל יש אסורות ויש מותרות ומסרן הכתוב לחכמים.

ורבי עקיבא יליף לה מאלה מועדי יי מקראי קודש [שם, שם ד'] דמוקים לה אחולו של מועד, ומדכתיב ביה מקראי קודש מלמד שאסור בעשיית מלאכה. ואפשר דאליביה המלאכות המותרות בו נפקי ליה מעצרת היא [שם, שם ל"ו] כלומר שיום שמיני הוא עצור בכל מלאכה ולא השאר ימים. אי נמי נפיק ליה מהשביעי הכתוב בפסח בסדר ראה אנכי [דברים ט"ז, ח'] ששת ימים תאכל מצות, שאמרו זכרונם לברכה [שם] וביום השביעי עצרת, השביעי עצור בכל מלאכה ולא הששי.

ואי זו מלאכה אסורה או מותרת מסרן הכתוב לחכמים, ואחר שהדבר מסור בידם שלא אסרה התורה אלא במה שיאמרו הם, חילקו המלאכות כפי רצונם ודעתם, ונמצא שכל מלאכה שאסרו הם זכרונם לברכה אסורה לנו מדאורייתא, ואשר התירו גם כן מותר מן התורה, כי בידם נמסר איסור זה לפי משמעות הנדרש בכתוב.

והם אמרו דרך כלל שכל מלאכה שאם לא יעשה אותה במועד ימצא בה הפסד הרבה מותר לעשותה. וזהו אמרם [מועד קטן ב' ע"א] (ג) משקין בית השלחין במועד, כלומר גן ירק או כיוצא בו שמשקין אותו תמיד ואם לא ישקוהו יפסד, לשון שלחין כמו שלהין, מלשון משלהי, שהוא צמא למים.

ואמרו זכרונם לברכה [שם] דכשהוא משקה אותו לא ישקהו ממי הבריכה וממי הגשמים, שיש בדבר טורח הרבה, אבל משקין אותו מן המעיין, כלומר שממשיכו ומשקה בו. הרי שהחמירו בזה קצת שלא לטרוח בדבר טורח רב, מפני שזה אינו נעשה אלא כדי שתהיה גינתו רעננה, דשמא תיבש כולה או מקצתה.

אבל בכל מלאכה האבידה או ודאי קרובה להפסד אם לא יעשנה במועד, כגון מי שיש לו זיתים וירא שלא יפסדו אם לא יוציאו מהן שמנן מיד, או ענבים אם לא ידרוך אותם מיד, או כל דבר כיוצא בהן, לא החמירו בזה ולא חשו לטורח רב, אלא עושה בהם כל צרכיו בלא שום שינוי כדרך שהוא עושה בחול.

וכן התירו זכרונם לברכה [שם י"ב ע"ב] לבצור במועד כרם שהגיע זמנו להבצר. ועוד אמרו [שם ח' ע"ב] דרך כלל בענין זה, שההדיוט תופר כדרכו והאומן מכליב, ובודאי לא בתפירה לבד אמרו כן, אלא הוא הדין לכל המלאכות, לפי הדומה.

ושאלתי פי מורי אם נאמר כן בכתיבה שיכתוב ההדיוט כדרכו, ולא התירו לי. אולי מפני שמצאנו בפירוש שאסרו זכרונם לברכה [שם י"ח ע"ב] להגיה אפילו אות אחת בספר העזרה, נחמיר בכתיבה.

ואסרו לכל אדם שלא יכוין מלאכתו במועד, כלומר שיניח מלאכתו לדעת קודם המועד בענין שיעשה אותה במועד מפני שהוא פנוי, כי לא לעסוק במלאכה הוקבעו ימי חולו של מועד כי אם לשמוח לפני יי, רוצה לומר להתקבץ במדרשות ולשמוע נועם אמרי ספר, הלכות הפסח בפסח והלכות עצרת בעצרת. וכל המכוין מלאכתו במועד ועשה אותה, בית דין מאבדין אותה ומפקירין אותה לכל. ואם מת אותו שכיון אותה במועד, אין קונסין בנו אחריו, וגם אין מונעין הבן מלעשות אותה מלאכה במועד כדי שלא תאבד. וקורא אני על בן זה, יכין וצדיק ילבש.

ודרך כלל התירו זכרונם לברכה [שם י"ג ע"א] לכל מי שיש לו צורך, כלומר שאין לו מה יאכל לעשות כל מלאכה. וכן לבעל הבית התירו לעשות כל מלאכה לצורך מי שאין לו מה יאכל. ופירוש אין לו מה יאכל, לפי הדומה הוא מי שאין לו מעות במה יקנה צרכיו, ואף על פי שיש לו בית וכלי תשמיש, שאין מחייבין לו לאדם למכור כליו.

ויתר פרטי חילוקי מלאכות המועד רבו עד מאד, וכולן יתבארו יפה במסכת מועד קטן. (ד) וכלל זה יהיה בידך, שהלכות מועד כהלכות שבותי שבת, שאין לך לדמות ולהוציא בהן דבר מדבר, כי פעמים תמצא לרבותינו זכרונם לברכה מתירין מלאכה כבדה בענין אחד ופעמים יחמירו על הקלה בענין אחר. ואל תתמה על הדבר עם ההקדמה שהקדמתי, כי התורה לא אסרה ולא התירה בחולו של מועד אלא במה שיסכימו הם. וכן בענין שבותי שבת ויום טוב נמצא בגמרא מקומות שהעמידו דבריהם זכרונם לברכה אפילו במקום תורה, ופעמים מקילין בהן במקום שראו טוב להקל, ולא דבר ריק בכל דבריהם. וזכור בני כלל זה, שהלכות מועד כהלכות שבותי שבת, שאין דנין בהן דבר מדבר, ואל תטעה בו כי גדולי עולם אמרוהו.

ודעת הרמב"ם זכרונו לברכה שכל איסור מלאכה בחולו של מועד אינה אלא מדברי סופרים, וכל אותן הכתובים שאמרנו למעלה שהם בריש מסכת משקין, ירצה הרב לומר דאסמכתא בעלמא נינהו. והרמב"ן זכרונו לברכה ורבים עמו אמרו שעיקר איסור מלאכה בו מן התורה כמו שכתבנו, ופרטי המלאכות וחילוקיהן נמסרו לחכמים זכרונם לברכה.

**רמב"ם הלכות יום טוב פרק ו הלכה טז**

כשם כ שמצוה לכבד שבת ולענגה כך כל ימים טובים שנאמר לקדוש ה' מכובד וכל ימים טובים נאמר בהן מקרא קדש, וכבר בארנו הכיבוד והעינוג בהלכות שבת, וכן ראוי לאדם שלא יסעוד בערבי ימים טובים מן המנחה ולמעלה כערב שבת שדבר זה בכלל הכבוד, וכל המבזה את המועדות כאילו נטפל לעבודה זרה.

**רמב"ם הלכות יום טוב פרק ז הלכה א**

חולו של מועד אף על פי שלא נאמר בו שבתון הואיל ונקרא מקרא קדש והרי הוא זמן חגיגה במקדש אסור בעשיית מלאכה כדי שלא יהיה כשאר ימי החול שאין בהן קדושה כלל, והעושה בו מלאכה האסורה מכין אותו מכת מרדות מפני שאיסורו מדברי סופרים, ולא כל מלאכת עבודה אסורה בו כיום טוב שסוף הענין בדברים שנאסרו בו כדי שלא יהיה כיום חול לכל דבר, לפיכך יש מלאכות אסורות בו ויש מלאכות מותרות בו.

**מגיד משנה הלכות יום טוב פרק ז הלכה א**

חולו של מועד אף על פי וכו'. דעת רבינו שחולו של מועד דבר תורה מותר בכל מלאכה והברייתות הנזכרות בגמרא פרק אין דורשין (חגיגה י"ח.) הם אסמכתא בעלמא וזהו ששם דרשו בברייתא אחת איסור המלאכה ממ"ש ששת ימים תאכל מצות וביום השביעי עצרת מה שביעי עצור אף ששי עצור אי מה שביעי עצור בכל מלאכה אף ששי עצור בכל מלאכה ת"ל וביום השביעי עצרת שביעי עצור בכל מלאכה ואין ששי עצור בכל מלאכה שלא מסרן הכתוב אלא לחכמים וכו'. ובפסחים (דף ק"כ.) מוקים לה לדרוש מה שביעי רשות מאכילת מצה אף ששי רשות ועוד שאם היה חולו של מועד אסור דבר תורה היה אסורו לאו או עשה ולא מצאנוהו ואין אחד מן המחברים שמנו המצות מי שמנה חש"מ אלא אסמכתא בעלמא הוא וכן נראה מן התוספות ועוד ראיה ממה שהזכירו בירושלמי אמר רבי אבא בר ממל אילו היה מי שימנה עמי הייתי מתיר מלאכה בחש"מ כלום אסרו אלא כדי שיהיו אוכלין ושותין ושמחים ועוסקים בתורה כדון אינון אכלין ושתין ופחזין. ואמרו פרק מי שהפך (מ"ק י"ב:) גבי כיון מלאכתו במועד דחש"מ מדרבנן. מאלו למד רבינו שחולו של מועד מדבריהם. ובאמת שהסוגיא שבפרק אין דורשין מורה שהוא מן התורה. וכן בראש מי שהפך (דף י"א.) אמר רב שישא דימי אבלו דרבנן וחולו ש"מ דאורייתא ובמקומות אחרים. ואפשר שדעת רבינו שיש לו עיקר בדאורייתא מקרבן מוסף ומצות שמחה. אבל הרמב"ן ז"ל הטיל פשרה ואמר שכל מלאכה שאינה לצורך המועד ואינו דבר האבד אסורה מן התורה ושהוא לצורך המועד מותר בין במלאכת אומן בין במלאכת הדיוט אף על פי שאינו דבר האבד וכן כל שהוא דבר האבד מותרת אף על פי שאינה לצורך המועד ואף על גב דאית בה טירחא יתירתא וחכמים מדבריהם אסרו קצת מלאכות אלו כמו שיתבאר. ועל זה אמרו בירושלמי שהיה ראוי להתיר מלאכות אלו כדי שיתעסקו בהן ולא יהיו בטלין שהבטלה מביאה לידי פחיזות ועיקר חש"מ ודאי דבר תורה הוא ע"כ דבריו.

**קרן אורה מסכת מועד קטן דף ב עמוד א**

משנה משקין כו', הנה באיסור מלאכת חול המועד רוב הראשונים ז"ל דעתם דלא הוי איסורו אלא מדרבנן, כמבואר בתוספות בחגיגה דף י"ח (ע"א ד"ה חולו) וברא"ש ז"ל ריש מכילתין, ונושאי כלי הרמב"ם ז"ל (ה' יום טוב פ"ז ה"א) כתבו גם בדעת הרמב"ם ז"ל דאין בו אלא איסור דרבנן, והביאו ראיה לזה מדברי הירושלמי במכילתין (פ"ב ה"ג) ומהא דמדמי לה במגילה (כ"ב ע"א) לר"ח, ועוד דהיכן מצינו מן התורה מקצתו אסור ומקצתו מותר, ועיין ברא"ש ז"ל מה שכתב עוד להוכיח דדרשת המקראות אינן אלא אסמכתא בעלמא. ולענ"ד נראה מלשון הרמב"ם ז"ל בפירוש המשנה דהוי דאורייתא, וז"ל שם באה הקבלה כי חולו של מועד אסור בעשיית מלאכה, וזה ידוע כי לשון קבלה בדברי הרמב"ם הם דברים המקובלים למשה מסיני. והרמב"ם ז"ל קורא לדברים אלו גם כן בשם דברי סופרים, ואם כן אין ראיה ממה שקרא לאיסור הזה בחיבורו דברי סופרים, וכתב בחיבורו (שם) ב' טעמים בזה, האחד משום דנקרא מקראי קודש, ועוד דהם זמן חגיגה, ונראין הדברים כי עיקר טעם איסור מלאכה מן התורה הוא כדי שיהיו מזומנים וקרואים לקדש לחג ולשמוח במקדש ה', על כן לא נפרט בתוכה איזה מלאכה אסורה ואיזה מותרת, ונמסר הדבר לחכמים יודעי רמיזת התורה וכוונתה, והם יורו איזה מלאכה אסורה ואיזה מותרת, ועל הנקודה הזאת תסוב כל איסורי מלאכת חול המועד, שאין בהם איסור מצד עצמן של ימים, כי אינן קרואים י"ט, ועיקר האיסור הוא כדי להפנות לקדושה לקיים מצות החגיגה והשמחה.

ועפ"ז יתיישבו כל המקומות בש"ס על נכון ואין בהם שום סתירה, כי משאז"ל במגילה כל מקום שאין י"ט כו' כן הוא, שאינן קרואים י"ט לאיסור מלאכה מצד עצמן של ימים, ומהא דכיון מלאכתו (להלן י"ב ע"ב) כו' כבר דחו הראשונים ז"ל בעצמן דהכוונה ודאי מדרבנן, וכל שכן לפי מה שכתבתי דאין איסור בימים אלו מצד עצמן ודאי דהכוונה לא הוי אלא מדרבנן, ומה שהביאו ראיה מן הירושלמי (פ"ב ה"ג) מר' אבא בר ממל דאמר אילו היה מי שימנה עמי הייתי מתיר מלאכה בחול המועד, דכלום אסרו אלא כדי שיהיו אוכלים ושותים ושמחים כו', ואינן אוכלין ופוחזים, ולפי מה שכתבתי אין ראיה מזה, ואדרבה הן הן הדברים שכתבתי, כיון דלא נאמר בפירוש בתורה איסור המלאכה, אלא בא הצווי במה שנקרא מקראי קודש להיות פנויים לעסוק במצות, וכיון דע"י הפנאי הם באים לידי פחזות טוב יותר להתיר להם מלאכה, ותכבד העבודה עליהם, והעד על זאת אביא לך ממילתא אחרנייתא דאמר ר' אבא בר ממל שם בירושלמי, אילו היה כו' הייתי מתיר למכור בשר בכור בליטרא, דכלום אסרו אלא כדי שימכרו בזול, והם מערימין ומוכרים ביוקר, וכבר הוכיחו התוספות בבכורות (דף לא. ד"ה חוץ - כ"א ע"ב ד"ה אכילה) ובזבחים פרק התערובות (דף עה: ד"ה התפיס) דאיסור מכירה בליטרא הוא מן התורה, מהא דאיתא בחלק (סנהדרין קיב ב) יצא בכור שאינו נאכל בתורת בהמתך, ואפילו הכי קאמר דהיה מתיר, והיינו משום דלא נאמר בפירוש בתורה איסור המכירה, אלא מצד הסברא האמיתית שלא לזלזל בקדשים דמן התורה הוא זה אסורה, ע"כ היכא דליכא זילותא, או אם התפיסו לבדק הבית דאיכא הרווחה להקדש בזה מיבעי לן בפרק התערובות (שם) אי מותר לשוחטו באיטליז ולמוכרו בליטרא, והיינו הך דאמר בירושלמי כלום אסרו אלא כדי שימכרו בזול ולא יזלזלו בו לעשות סחורה בו, וכיון דמערימין ומוכרין אותו ביוקר הייתי מתיר להם למוכרו בליטרא, ולא היה הבזיון כל כך, ועיין בקרבן עדה מה שכתב בזה, וכה"ג הוא במלאכת חול המועד. ואתי שפיר נמי האי סוגיא דמשמע דמדאורייתא הם והצדוקים מודים בזה, משום דמקרא קודש קראן הכתוב בפירוש.

**תלמוד בבלי מסכת מועד קטן דף ב עמוד ב**

תנן: משקין בית השלחין במועד ובשביעית. בשלמא מועד משום טירחא הוא, ובמקום פסידא שרו רבנן...

**רש"י מסכת מועד קטן דף ב עמוד ב**

בשלמא מועד - משום הכי שרי, דלא אסיר בשום מלאכה, אלא משום טירחא. וכל מקום פסידא שרו רבנן - למיטרח בחולו של מועד במקום פסידא, כדפרשינן לעיל.

**תלמוד בבלי מסכת מועד קטן דף ח עמוד ב**

דאמר רב דניאל בר קטינא אמר רב: מנין שאין נושאין נשים במועד - שנאמר ושמחת בחגך, בחגך - ולא באשתך. עולא אמר: מפני הטורח.

**רש"י מסכת מועד קטן דף ח עמוד ב**

מפני הטורח - ליטרח לצורך נישואין, וטירחא במועד אסור.

**תלמוד בבלי מסכת מועד קטן דף יג עמוד א**

לא אמר רב אשי: מועד אארבעה עשר קא רמית? מועד - משום טירחא הוא, ובמקום פסידא - שרו רבנן. ארבעה עשר - משום צורך יום טוב הוא, מידי דצורך יום טוב - שרו רבנן, מידי דלאו צורך יום טוב - לא שרו רבנן.

**ספר יראים סימן שד [דפוס ישן - קיג]**

וגזרו חכמים על חולו של מועד ואסרו בו מלאכה שיש בו טורח ואין דבר האבד ואסמכוה אקרא דתניא במכילתא ומייתינן לה בחגיגה פ' אין דורשין [י"ח א'] את חג המצות תשמור לימד על חולו של מועד שאסור בעשיית מלאכה דברי ר' יאשיה ר' יונתן אומר ק"ו ומה ראשון ושביעי שאין קדושה לפניהן ולאחריהן אסורין חולו של מועד שיש קדושה לפניהן ולאחריהן אינו דין שיהיה אסור בעשיית מלאכה. תניא אידך כל מלאכת עבודה לא תעשו לימד על חוש"מ שאסור בעשיית מלאכה דברי ר' יוסי הגלילי ר"ע אומר אינו צריך הרי הוא אומר אלה מועדי ה' מקראי קודש במה הכתוב מדבר אם בראשון הרי הכתוב אומר אם בשביעי הרי כבר אמור הא אינו מדבר אלא בחוש"מ. תניא אידך ששת ימים תאכל מצות וביום השביעי עצרת לה' מה שביעי עצור אף ששת ימים עצורין אי מה שביעי עצור מכל מלאכה אף ששת ימים עצור מכל מלאכה ת"ל השביעי שביעי עצור מכל מלאכה ולא ששת מכל מלאכה ולא מסרם הכתוב אלא לחכמים לומר איזה מלאכה אסורה ואיזו מלאכה מותרת וכו' כל אלה המקראות אסמכתא שכל איסור חוש"מ מדרבנן כדאמרינן בתחלת מוע"ק [ב' ב'] ובסוף פרק מי שהפך [י"ג א'] מועד משום טרחא ולאו טרחא הוא פי' כשטורח נראה מבזה המועדות והא דאמרינן בתחלת מי שהפך [י"א ב'] אבל איסור מדרבנן חולו של מועד איסור מלאכה מדאורייתא נראה לי דהכי פירושו אבל לית ליה עיקר דאורייתא אף על גב דסמכינן ליה אקרא [מ"ק ט"ו ב'] והפכתי חגיכם לאבל מה חג אסור אף אבל אסור דברי נביאים הם אבל איסור מלאכה חוש"מ מסמכינן ליה אקרא דאורייתא הלכך קרי ליה דאורייתא. אעפ"כ ספק בידי אי דאורייתא אי דרבנן כי יש לי כמה ראיות שהבאתי לצד אחר מכל מקום הטיית לבבי וסברתי נראה לי כאשר כתבתי ובפירושי רבותי במוע"ק מצאתי דאיסור מלאכה חולו של מועד דאורייתא מכ"מ למדנו מדתלי תלמודא איסור מלאכה חולו של מועד בטרחא למדנו דלא מיתסרא אלא מלאכת טורח הלכך הלואות ומלאכה מועטה בביתו מותרת והא דאמר רבא במוע"ק שלהי פ"א [י' ב'] פרגמטיא כל שהיא אסורא היינו להוליך בשוק דאיכא טרחא אבל בביתו דליכא טרחא נראה שמותר וראיתי בני אדם שפורשים מלהלוות ואני פרשתי כמה שנים ואעפ"כ נראה לי מותר ועל הפורש ועל המלוה קורא אני עליהם ועמך כולם צדיקים.

**ספר שבולי הלקט סדר פסח סימן רכה**

יש מפרשים איגרות של רשות זו שאלת שלום דכיון דאינו כותב צרכיו כלל אלא שאילת שלום גרידא ליכא טירחא בהך כתיבה ולא דמיא למלאכה כלל הלכך מותר דלא הוי אלא כמטייל בעלמא.

**ראבי"ה חלק ג - מועד קטן סימן תתלה**

ונראה לי דהא דאמרי רבנן הלכות המועדות כהלכות כותים ועוד אמרו לא מסרך הכתוב אלא לחכמים לידע איזה מלאכה אסורה ואיזה מותרת הכל תלוי כדי שישמח במועד, כדמפרש בירושלמי ומתוך שמחה נוח לו ללמוד ולהבין בהלכות הרגל, כדאמרינן אין השכינה שורה לא מתוך עצבות ולא מתוך עצלות וכו' עד וכן לדברי תורה. הילכך היכא דאיכא טורחא יתירא אסור, שלבו עצוב מפני הטורח. וכן התירו לעשות מלאכה בדבר האבד או בשאין לו מה לאכול כדי שיהא שמח במועד ועל דרך זו הולכים כולם. אם הזכירוך וכו'. פירוש אף על גב דאסור ללכת ממקום למקום על לא דבר במועד משום טורחא [כ]הא דפרישית לעיל אין יוצאין מדירה לדירה וכל שכן למרחקים, אם אינו לצורך מזונות או לעשות פרקמטיא בדבר האבוד, אפילו הכי אם הזכירוך לבולי, פירוש כמו אילו בולאות, שהוא ענין שררה, יכול לברוח על הספק, דחבי כמעט רגע דאין דבר אבוד גדול מזה. ורבי יוחנן דקאי בארץ ישראל נקט לברוח מעבר הירדן, ורשות למעלה מבולי היא, ויכול לקבול ולדון בפניהם ולהסתלק מן בולי. ודכוותיה מותר אדם לקבול בשביל חובותיו במועד. ודמי להא הולכין ליריד של גוים וכו'. ואפילו אם צורך של יחיד הוא, ולעיל פירשתי נמי דישראל יכול לדון דיני ממונות והוא בכלל צורכי רבים:

**חידושי הריטב"א מסכת מועד קטן דף יג עמוד א**

ונראה שכך יישוב לשון הגמ' כי היאך ס"ד לתלות ענין י"ד בענין המועד שהרי אין טעם איסורן שוה כי טעם איסור מלאכות במועד הוא משום טרחא ושלא למעט בשמחת הרגל ולפיכך התירו חכמים כל שהוא צורך המועד וכל שהוא דבר האבד כדי שלא יהא דואג על אבדתו ונמנע משמחת יום טוב, וכן התירו שכר פעולה שאין לו מה יאכל, אבל איסור מלאכות בי"ד אינו למעט טורח ועמל דהא חול גמור הוא, ואין הטעם אלא כדי להכין צרכי יום טוב או שיתעסק בצרכי פסחו בזמן בית המקדש, או בזמן הזה בצרכי מצה ומרור והכשר כליו וביעור חמץ כדפרשית בדוכתה, ולפיכך כל שהוא לצורך הכנת צורך יום טוב כגון שאין לו מה יאכל ברגל מותר בי"ד, ומנו חכמים שלש אומניות אלו שיש בהן צורך עונג יום טוב לכלל ופרט אבל שאר מלאכות שאין בהם צורך יום טוב אין להתיר אף על פי שיהא מותר כיוצא בהם במועד לצורך דבר האבד וכיוצא בהם כנ"ל

**שולחן ערוך אורח חיים הלכות חול המועד סימן תקמ סעיף ב**

מותר ליטול גבשושית שבבית

**משנה ברורה על שולחן ערוך אורח חיים הלכות חול המועד סימן תקמ סעיף ב**

גבשושית שבבית - שלא יתקל בם ומותר ליטול אפי' כדרכו דאע"ג דמלאכה גמורה היא [ובשבת חייב ע"ז משום בונה] ואינו דבר האבד ולצורך המועד בעלמא אינו שרי כ"א בשינוי אפ"ה מתירינן אפילו כדרכו משום דנטילת גבשושית לית בה טורח [ב"י]:

**עמק ברכה – ערך חול המועד (א)**

ריש מ"ק: תנן: משקין בית השלחין במועד וכו' בשלמא מועד משום טרחא הוא ובמקום פסידא שרו רבנן. ופירש"י: משום הכי שרי דלא אסור בשום מלאכה אלא משום טרחא. הנה מבואר, דבין אם איסור חוה"מ הוא מדרבנן, או מדאורייתא אלא שמסרו הכתוב לחכמים – הגדר מלאכה באסור בו הוא מלאכת טורח, והא דתנן לקמן ד' י"ח, דאפי' להגיה אות אחת בס"ת אסור בחוה"מ, וכן כתב הגהמי"י בפ"ח מה' יו"ט בשם מהר"ם דאסור לתלוש עשבים ועפר כשחוזרין מבית הקברות כנהוג לעשות כן בחול זכר לתחי', ואיזה טרחה איכא בהגהת אות אחת או בתלישת עשבים אחדים. צ"ל דמ"מ הרי מלאכת הכתיבה ותלישת העשבים היא מלאכת טורח, וע"כ אף שאינו עושה אלא מעט אסור דגם זה נכלל בגדרי מלאכה. אבל כל שאינו עושה דרך מלאכה כלל, כגון להדליק גפרור, או להדליק נר מנר, אפי' כשאינו צורך המועד, נראה דמותר. וכן כתב הגהמ"י שם דמותר להסיר גבשושית שבבית, וכתב הב"י בסי' תק"מ ע"ז דאע"ג דמלאכה גמורה היא ואינה דבר האבד שרי בחוה"מ כיון שאינה דבר האבד שרי בחוה"מ כיון שאינה מלאכה של טורח, עכ"ל, ור"ל דאין זה טורח משום דאינו דרך מלאכה אלא דרך כיבוד הבית.

**חיי אדם – כלל קי סעיף יא**

הקושר והמתיר לא נזכר מה דינו. ונ"ל דמה שאינו לצורך המועד אסור לכו"ע.

**שו"ת רדב"ז חלק ב סימן תשכז**

שאלת ממני אודיעך דעתי בקצת מלאכות שאין בהם צורך למועד ולא צורך האדם כגון הריגת זבובים ויתושים וכיוצא במלאכות אלו בחול המועד אם הם מותרים או אסורים.

תשובה מלאכות אלו ששאלת עליהם לא ימלטו מאחד מארבעה דרכים או שעושה אותן כמתעסק בעלמא או שאינו מתכוין לאותה מלאכה או שמתכוין אבל אינו צריך לאותה מלאכה או שמתכוין למלאכה וצריך לה. ואם הוא מתעסק בעלמא אין כאן איסור ואפי' בשבת ואם אינו מתכוין קי"ל כר' שמעון דאמר דבר שאין מתכוין מותר ואפי' בשבת ואם היא מלאכה שאינה צריכה לגופה דפסקו כר' יהודה דחייב עליה בשבת א"נ דצריך לגופה של מלאכה ומתכוין לה דחייב לכ"ע באלו שני מיני מלאכות יש מקום שאלה אם דינם בחול המועד כשבת או לא ותרוייהו הם צורך האדם דאע"ג דאינו צריך לגופה של מלאכה מ"מ צריך הוא לאותו מעשה שהוא עושה ומתכוין לו שאם לא [הרי הוא] מתעסק בעלמא. כבר ידעת דאיכא פלוגתא דרבוותא אם אסור מלאכה בחולו של מועד אי הוי מדאורייתא או מדרבנן ולדעת האומרים שאין מלאכה בחול המועד מן התורה והוא דעת הרב ז"ל אם המלאכות האלו עושה אותם תדיר ואינם לצורך המועד ולא לצורך האדם ולא דבר האבד ודאי אסורים שעיקר המלאכות שנאסרו הוא כדי שלא יהא כיום חול לכל דבר לפיכך אם חסר אחד מאלה יש להתיר וכ"ש במלאכה שאינה צריכה לגופה כיון דתליא בפלוגתא לענין שבת ולדעת האומר שהמלאכות בחול המועד אסורות מן התורה יש להחמיר אף על פי שאינו עושה אותה תדיר ואין להתיר אלא א"כ היא לצורך המועד ע"י שינוי ומלאכת הדיוט ואם הוא דבר האבד ובלבד שלא יהיה שם טרחא יתירה. כללא דמילתא אלו המלאכות אם עושה אותם כמתעסק או בלא כוונה מותר לכ"ע ואם היא מלאכה שאינה צריכה לגופה ואינו טורח בה שאינה תדירה מסתברא להתיר לדעת הרב. אבל אם היא מלאכה שמתכוין לה וצריכה לגופה מסתברא להחמיר בה אם אינה לצורך המועד או דבר האבד והריגת זבובים ויתושים אם הם מצערים את האדם פשיטא דמותר להרגן דאין לך צורך האדם גדול מזה ואף על גב דמצי להבריחם מיד יחזרו עליו ולפיכך מותר להרגן דאית בה תרתי לטיבותא שהיא מלאכה שאינה צריכה לגופה ויש בה צורך האדם.

**חידושי הרמב"ן מסכת מועד קטן**

פסקי דיני מלאכת יום טוב וחש"מ

הלכות מועד אף על פי שהן עקרות ואין למדות זו מזו (י"ב א'), נ"ל שהלכו בהן על דרך יום טוב עצמו שהתירה בו תורה אוכל נפש ואסרה שאר דברים, ומכשירים נמי התירה בשאי אפשר להן לעשותו מעי"ט יותר משאר מלאכות. וזה הכלל שבמועד, כל שהוא טורח באוכל נפש עצמו מותר כדרכו ואף על פי שהוא טורח גדול, וזהו מדלין מים לירקות כדי לאכלן, וקוצר ומעמר ודש וזורה ובורר וטוחן אפילו ברחיים של יד שהוא טורח גדול מכל המלאכות. ובירושלמי אמרו במספיק לרבים שדש אפילו בפרות ואף על פי שהיא מלאכה גדולה ושל פומבי, וכן התירו מכירת תבלין כדרך התגרין למכור בשוק ולעטר השלחן שלהם בתבלין, כיון שהדבר ניכר שלצורך יום טוב הם עושין שסתם לקיחת תבלין לקדרה של יום הוא, אבל במכירת פירות בעינן צנעה שהרואה סבור לאחר המועד הוא לוקח וכן פרש"י ז"ל. וכן צדי עופות ודגים צריכין צנעה מפני שהם נמי נראין כצדין אף לאחר המועד, ועוד מפני שמלאכתן בכך, שלא להתיר אומנות במועד שהרי נראין כעוסקין במלאכתן להשתכר כדרכן בשאר ימות השנה, וכן מוזכר בירושלמי בטעם הזה. הרי אמרנו באוכל נפש.

וכן במכשירין כל שהן קרובין לאוכל נפש עצמו עשו אותן כאוכל נפש ומותר אפילו במלאכת אומן, זו היא שהתיר רבא לאמי תנוראה למגדל תנורי ולמגדל מהולתא, והגדילה היא עשיית המהולתא כדרכן ועשיית התנורין, והתירן מפני שהן מכשירי אוכל נפש כענין שהתיר ר' יהודה גריפת תנור ביום טוב (ביצה ל"א ב') והלכה כמותו. וא"צ לומר בשפוד שנרצם ושנרצף, ואפילו לעשותו לכתחלה שהן מכשירין הצריכין במועד שהן מותרין, וכן בסכין לחדדה כדרכה ואפי' במלאכת אומן. ולעשותו לכתחלה כשנשבר במועד איפשר שהוא אסור לפי שהוא דבר הנשאל ויש להתיר. והתירו בירושלמי להסיק אלפסין וקדרות לצורך המועד, ונראה לי שאף עשייתן בתחלה בכלל היתר זה. וניקור ריחיים ובת עין שלהן מותר ואפי' לגמור כל מלאכתן כדרכו וכן פסקו כל הגאונים ז"ל. ובנין הריחים והעמדתן ואמר שלהם כולן מפני שהן מכשירין לאוכל נפש הותרו אף על פי שיש בהן מלאכת אומן והוא נהנה בהם אף לאחר המועד.

וחפירת בורות שיחין ומערות של יחיד אם אין לו מה ישתה נ"ל דמותר, ולא אסרוה אלא בשיש לו לשתות מן הנהר וממקום שהרבים שותין, אלא שדרך בעלי בתים לשתות מבורות שלהם בבתים ועכשיו כלו המים שלו והוא צריך לחזור ולמלאותן ולשתות מהן כדרכו במועד לפיכך התירו לו חטיטה. ושאין היחיד צריך להן היינו שיש לו מים בבור או ממקום שרגיל לשתות כגון נהר קרוב לבית, והוא כונסן לימות הקיץ כשהנהרות מכזבין והבורות כלין, הא כשאין לו מה לשתות אפי' חפירה מותרת בטריח ובמלאכת אומן, ובלבד לצורך המועד כלומר בור שהוא צריך לשתיה שלו, הא לחפור בור גדול והוא אינו צריך אלא לשתייה שלו או לשנים ושלשה בני ביתו אסור, שהרי בכל המלאכות הצריכות כגון קצירה וטחינה בכולן אמרו ואם עשה והותיר מותר ובלבד שלא יערים כלומר לכוין ולהותיר לאחר המועד.

וקשוט הגוף נראה שעשו אותו כאוכל נפש, לפיכך עושה אשה תכשיטיה במועד, ואלו שמנו חכמים נמי מותרין (להסתפק) [להסתפר] מיד אומן כדרכן דהנאת הגוף הוא ודומיא דאוכל נפש.

עוד באוכל נפש התירו כעין הערמה, כבשין שהוא יכול לאכול מהן כובשן אף על פי שאינו אוכל מהן במועד, לפי שאדם מזמין כבשין בביתו ואוכל מהן על שלחנו ואין קבע לסיפוקן. ומטילין שכר לצורך המועד ואף על פי שיש לו ישן אם רצה שותה מן החדש, וכמדומה לי שהוא כמעשה אומן ואף על פי כן מותר. וקוצצין אפי' דקל להדליק אפי' בפסולת שלו, אלא דלייט עלה אביי משום שעיקר מלאכה זו שלא לצורך המועד.

קצרו של דבר אוכל נפש ומכשירי אוכל נפש כולן מותרין בטריח ובמלאכת אומן הכל כמו שפירשתי. ושאינו אוכל נפש ומכשיריו והוא לצורך המועד כגון כסות וכלים, במלאכת אומן אסרו, ובהדיוט התירו, זו היא ששנינו ההדיוט תופר כדרכו והאומן מכליב. ובירושלמי הרצענין מכליבין. וכן שנינו בעשיית מעקה מעשה הדיוט מותר. וכן אמרו בעשיית אוהרי. וכן נמי סירוג המיטות ובנין ארקפיטא ואצטבא ואוריא כולן במעשה הדיוט הותרו. ואי קשיא והרי בגמ' כללו בנין אוריא ואוקומי ריחיא ומבני ריחיא ומבני אמתא שאנו מפרשים אותן אפי' במעשה אומן, לאו קושיא היא דבגמ' עובדי דשרא רב יהודה קא מני, אבל מגופן של מלאכות אנו יודעין שזה מלאכת הדיוט והותר לצורך המועד וזה מעשה אומן והותר לצורך מכשירי אוכל נפש, שזה החילוק שביניהם כבר הוא שנוי במשניות ולא הוצרכו להזכירו בכאן. ועשיית איזלי שאסרו משום דמעשה אומן הוא לפי שלא חשבו אותן כמכשירי אוכל נפש אבל מכשירין את מכשיריו הן וכשאר צרכי מועד דמו. ואגרות של רשות מעשה הדיוט הם, כל אדם כותב כפי מה שמזדמן לו וצורך המועד הוא מפני ששמחה היא לשולח ולמי שנשתלחו לו ונחת רוח לשניהם. וכותב אדם חשבונותיו נמי מפני מלאכת הדיוט וצורך המועד הותרו. ויש מפרשים משום דבר האבד, ואינו נראה. וכן כבוס בגדי פשתן ושאר המותרין משום מלאכת הדיוט הן מותרין דאפי' ביד הכובסין מלאכה של הדיוט הוא ולצורך המועד מותרת.

בדבר האבד יפה כיוון הראב"ד ז"ל שאמר דשיערו בו טורח כנגד הפסד. והפסד כנגד טורח, זהו זופתין חביתא ואין זופתין כוזא, ומה שהביא הרב ז"ל מהן. אבל יש לי לעיין עוד בהנחת ריוח אם הוא נקרא דבר האבד ובוודאי ממעשה דבדיתא שאסר רבא בתרויהו לישני לצוד מהם אלא לדעת אכילה נראה שלא הותר במועד אלא הפסד דבר שברשותו הא הנחת ריוח בדבר שלא בא לרשותו אסור, שהרי הנהר הזה שהוא קופה ודגים שלא ניצודין להם עכשיו בודאי לא ימתינו להם לאחר המועד ואעפ"כ אסרו, ועוד נלמוד מאבל שאמרו החמרין והגמלין והספנין שלו הרי אלו לא יעשו ואף על פי שמזדמן להם שוכר הספינה עכשיו ולאחר שבעה לא יזדמן וזה העברת שכר גדול ממנו ואסור, ושכירות בהמות וכלים שלו הן עצמן הפסד שכר הוא, ואפילו ימצא להשכירן למחר מ"מ שכירות היום אבד הימנו ואעפ"כ אסור, ואבל ומועד אסורן שוין הם במלאכה הנעשה על ידי אחרים כדמפורש בגמרא.

עוד מצאתי בתוספתא אין כותבין שטרי אריסות וקבלנות במועד ר' יהודה מתיר שמא יקדמנו אחר, וקי"ל כת"ק, וזהו הנחת ריוח המזדמן לו במועד. והשתא קשיא מה שאמרו בירושלמי הדא שיירתא שרי מזבין מינה בחולא דמועדא וכתבוהו רבינו [ו]הגאונים ז"ל. ונראה לי שכל שאינו רוצה אלא להשתכר בהן אסור ליקח במועד, זהו ששנינו אין לוקחין בתים וכו' אלא לצורך המועד, אבל אם הוא צריך לעבדים ובהמות כסות וכלים לאחר המועד ודעתו ודאי ליקח אותן, ונזדמן לו עכשיו מי שהוא מוכר בזול והדבר ידוע שלא יזדמן לו לאחר המועד כגון השיירא, מותר לו ליקח מהן שהוא כהפסד גמור שלו ומיעוט כיסו אם אתה מונעו עכשיו ודבר האבד הוא לו, הרי הוא כמכירת פרקמטיא שהיא מזלת לאחר המועד דמותר. אבל להשתכר במקחו ודאי אסור. ומכאן ראיה שאסור להלוות ברבית לנכרי בחולו של מועד אבל מקבלין במועד להלוות לאחר המועד ובלבד שלא ימדוד ושלא ימנה ושלא יכתוב שטר במועד. וראיתי רבים מן הראשונים שהתירו ויש להם פירוש אחר במקצת עניינים הללו ומה שנראה לי כתבתי.

ולענין צנעא לא מצאתי בכל דבר האבד ממש שיהא צריך צנעא אלא בחושש להפסד במכניס פירותיו מפני הגנבים ובמביא כלים מבית האומן שאינו מאמינו, ואין הצנעה מעכבת עליו אלא מצניע כמה שהוא יכול להצניע ואינו מניח מלאכתו בשביל כך, מעובדא דכשורי דרב יוסף, הא בדבר האבד גמור עושה לכתחלה כדרכו בלא שנוי דצנעה, שהרי מכה בפטיש דמשמיע קולו לרבים (כדי) [ודאי] שלא ישנה, וכן להדיוט העושה מלאכה לצורך המועד לא מצינו צנעא, שהרי אמרו לדידי חזי לי ימא דטבריא דמפקי לה משיכלי דמני כיתנא בחולי דמועדא, וא"צ לומר בעושה לאוכל נפש ומכשירין בין מלאכת הדיוט בין מלאכת אומן, ולא מצאתי צנעא אלא במי שאומנות שלו בכך כל השנה דהוא צריך צנעה בין לצורך אוכל נפש בין לשאר צרכי המועד, וזהו צנעה ששנינו בציידין ודששין ובחנות הפתוחה לסטיו והיא של מוכרי פירות כסות וכלים, שכל מי שהוא נעשה מוכר לרבים נראין כעוסק במלאכתו בשאר ימות השנה. וצנעא דנסרין דארון של מת דקתני אף מביא עצים ומנסרן בצנעא משום חשדא הוא, ומאי צנעא עם המת בחצר קאמר, הא אם היה נראה שאינו [עושה] אלא במועד מותר, והיינו עובדא דכרופייתא כמו שפירשתי למעלה.

ובירושלמי גרסינן תני לא יצא מלקט עשבים ומוכרן בשוק, והקשו ואין דרכן לאכול מהם במועד, א"ר הושעיא אם אומר את כן נמצאת מתיר את האומנות במועד, והקשו ולא כן א"ר בא הדא דתימא בשאינן אבודין אבל אם היה דבר אבד מותר, מתני' בשלקטן ברגל כלומר כשיכולין להתקיים ומה דא"ר בא בשלקטן בערב הרגל.

עוד שנו בתוספתא כל אלו שאמרו מגלחין במועד מותר לספר בתוך ל' יום של אבל, אף על פי שהתירו לספר לא יספר ברשות הרבים אבל מספר הוא בצנעא בתוך ביתו. כל אלו שאמרו מכבסין במועד מותר לכבס בתוך ל' יום של אבל, אף על פי שהתירו לו לכבס לא יוליך כליו לכובס אבל מכבס הוא בצינעא בתוך ביתו, ומשמע מדלא קתני מותר בתוך שלשים של אבל ולא יספר ברשות הרבים וקתני אף על פי שהתירו, דבחולו של מועד נמי קאי, והוא הטעם שהזכרתי דכיון דהוא ספר וכובס שאומנותם כל השנה בכך צריכין צינעא, הא במכבס כסות שלו אינו צריך צנעא דהיינו משיכלי דטבריא, והא דקתני סיפא מכבס בצינעא הכי קאמר לא יוליך כליו לכובס בפרהסיא אבל מכבס הוא הכובס בצינעא בתוך ביתו בין באבל בין במועד, ולישנא דשוי לתרווייהו נקט. ומכל זה נתברר מה שפירשתי שהשמועות עצמן אומרות לך דרשינו כמו שדרשתי, ותהלה לאל יגעתי ומצאתי בהן מה שבקשתי.

עוד אני צריך להתיר קשר אחר שהוא מקושר במועד. ודאי דאיסורי מלאכות במועד מן התורה הן כדאמרי' בריש מי שהפך לא מיבעיא בחולו של מועד דאיסור מלאכה דאורייתא כו', ועוד אמרי' בפרק אין דורשין א"ל ר' יוחנן לריש לקיש אלא מעתה וחג האסיף בצאת השנה ה"נ חג שאתה חוגג ואוסף בו ואימת אילימא ביום טוב אסיפה ביום טוב מי שרו אלא בחולו של מועד וחוש"מ מי שרי אלא חג הבא בזמן אסיפה מכלל דתרוייהו ס"ל חולו של מועד אסור בעשיית מלאכה, כלומר מן התורה, דמשום הכי לא מיתוקם להו חג האסיף בחג שאתה אוסף בו, ואילו מדרבנן דבר ברור הוא שאסור בעשיית מלאכות השנויות במשנתינו, וש"מ חולו של מועד באיסור של תורה הוא. וה"נ מוכח בפ"ק דע"ז (כ"א ב') דתני התם לא ישכיר אדם שדהו לכותי מפני שנקראת על שמו והוא עושה בה מלאכה בחולו של מועד והוינן בה ותיפוק ליה משום ולפני עור לא תתן מכשול, ואי מדרבנן היא מי איכא משום לא תתן מכשול, ליכא ודאי אלא [משום] נקראת על שמו, ותמה על עצמך אם אסרו עליו כלום מפני חשד זה בשל דבריהם. ומכל הני שמעינן בהדיא דאיסור מלאכה בחולו של מועד תורה היא.

והשתא קשיא לן מה שאמרו בירושלמי א"ר אבא בר ממל אלו היה לי מי שנמנה עמי התרתי בשר בכור לישקל בליטרא והתרתי שיהיו עושין מלאכה בחולו של מועד כלום אסרו לעשות מלאכה בחולו של מועד אלא כדי שיהיו אוכלין ושותין ויגעין בתורה ואלו אין אוכלין ושותין ופוחזין אלמא דרבנן היא, וי"ל שמן התורה מלאכת אוכל נפש לצורך היום מותרת ביום טוב, וכן מכשירין, ובחולו של מועד הותר יותר כל מלאכה שהוא לצורך, ובאו חכמים ואסרו בזה מלאכת אומן, וכן בדבר האבד כל שבני אדם חושבין אותו להפסד וטורחין בו משום כך מותר מן התורה, וזהו מסרן הכתוב לחכמים זופתין כוזא ואין זופתין חביתא, והם הוסיפו לאסור בטריח. ובאלו א"ר בא שאלו מצא להושיב ב"ד על כך היה מתיר מלאכות הללו כדי שיתעסקו בהן ולא יהיו בטלים, שהבטלה מביאה אותן לידי פחיזות, הא עיקר חולו של מועד ודאי תורה היא. וגם זה כפתור ופרח.

**ביאור הלכה סימן תקל**

ומותר במקצתן - עיין מ"ב מה שכתב יש שסוברים שהוא מדרבנן. הוא דעת הרמב"ם בפ"ז מהלכות יום טוב ור"ת וריב"א בתוס' חגיגה דף י"ח וסמ"ג [ומה שמביא הגהמי"י ושלטי גבורים שדעת הסמ"ג בשם בה"ג ג"כ הכי עיינתי בבה"ג ולא מוכח מידי ואדרבה משמע קצת יותר שהולך בשיטת שארי הראשונים דס"ל דהוא דאורייתא אלא שמסר הכתוב לחכמים להתיר מקצתן כדאיתא בגמרא ומה שכתב בסמ"ג דהוא דרבנן הוא דברי עצמו] וריא"ז המובא בשה"ג והרא"ש והמרדכי [ומה שכתב דהרא"ם ס"ל דהוא דאורייתא ר"ל הרא"מ בשם רבותיו עיין שם ביראים סימן ש"ד דהוא בעצמו מסתפק שם בזה ומצדד דהוא דרבנן ובסימן תי"ח כתב שם דהדבר אצלו בספק] והטור והרשב"ץ בח"ב סימן ר"י אולם לנגד זה יש הרבה ראשונים דס"ל דהוא דאורייתא הרי"ף שהביא הטור בשמו בסימן תקל"ו שס"ל דהוא דאורייתא [והיינו מדהעתיק בריש מו"ק בסתמא כל הברייתות שהובא בחגיגה דף י"ח שלמדו מקרא דאסור במלאכה מן התורה ולא העיר ע"ז כלום ועיין בב"י שאמר עליו שא"י מנין לו להטור זה דאפשר דאף דסבר דאסמכתות בעלמא נינהו כתבם ועיין בנהר שלום ובנחל אשכול שכתבו שדברי הטור בדעת הרי"ף הוא העיקר דאל"כ לא היה לו להביא הברייתות בסתמא] וכן נראה מן השאלתות פ' ברכה והאשכול והרי"ץ גיאות שכולם העתיקו הברייתות בסתמא והרשב"ם בפרק ערבי פסחים דף קי"ח שפירש המבזה את המועדות קאי על חוה"מ ומזה הוכיחו התוספות בחגיגה דף י"ח הנ"ל דס"ל דאסור מן התורה מלאכה בחוה"מ וממילא מוכח דגם רש"י סובר דאסור מן התורה דגם הוא פירש כרשב"ם במכות דף כ"ג ובסנהדרין דף צ"ט וכ"כ השב"ל סימן רכ"ג. היוצא מדברינו שהרי"ף והשאלתות והאשכול והרי"ץ גיאות ורש"י והרשב"ם והרא"ם בשם רבותיו והשב"ל כולהו ס"ל דמלאכה בחוה"מ אסור מן התורה לבד אותן שהתירו חז"ל לעשותם והרמב"ן הטיל פשרה שכל מלאכה שאינו לצורך המועד ואינו דבר האבד הוא מן התורה ושהיא לצורך המועד היא מותרת אף מלאכת אומן ואף על גב דאית ביה טירחא יתירא וכן כל דבר אבוד אף על פי שאינו לצורך המועד מותרת ואף על גב שהיא טרחא יתירה וחכמים מדבריהם אסרו קצת מלאכות ועיקר חוה"מ ודאי דבר תורה היא ולזה הסכים הרשב"א ספ"ק דע"ז והריטב"א במכילתין וכן הכריע הב"ח להלכה כשיטה זו והעתיקו המ"א וכן מדברי הגר"א בביאורו משמע ג"כ שהוא מצדד לשיטה זו ובתשובת הרשב"א שהובא באורחות חיים הלכות תפילין כתב שכן הוא ג"כ דעת חכמי צרפת לאסור מלאכה בחוה"מ מן התורה והשאגת ארי' באבני מלואים מצדד ג"כ להלכה דאסור מן התורה וכן בב"י בסימן זה. והנה לפי דעת כל הפוסקים האלו כשיזדמן איזה ספק במלאכת חוה"מ [לבד מהדברים שלדעת הרמב"ן והרשב"א הם דרבנן] צריך להחמיר דהוא ספק בשל תורה ועיין לקמן בסימן תקל"ז בבה"ל דיש חילוקים בענין זה ואף דמשו"ע לקמן בסימן תקל"ו בסופו דפסק כרב אמי להקל נגד ר"ה וכן בסימן תקל"ח ס"א ובסימן תקל"ט ס"ו משמע דלהלכה תפס כשיטת המקילין דעיקרו הוא דרבנן אפשר שלא ראה כל הני ראשונים שהבאתי ועכ"פ אין למהר להקל כ"א לצורך גדול:

**משנה ברורה סימן תקל ס"ק א**

ומותר במקצתן - מלאכות המותרות בחוה"מ הם חמשה. דבר האבד אם לא יעשנו עתה וצרכי המועד [היינו לצורך אוכל נפש דמותר אפילו מעשה אומן כמ"ש ריש סימן תקל"ג אבל שאר צורכי מועד דוקא מעשה הדיוט כמ"ש בסימן תק"מ ותקמ"א] ובשביל פועל שאין לו מה יאכל וצרכי רבים ומעשה הדיוט אפילו ליחיד ויתבאר כ"א במקומו והנה בעיקר איסור מלאכת חוה"מ יש דיעות בין הראשונים יש שסוברים שהוא מדברי סופרים מפני שמצינו בתורה שנקראו מקרא קדש והרי הוא זמן חגיגה במקדש לפיכך אסרום בעשיית מלאכה כדי שלא יהיה כשאר ימות החול שאין בהן קדושה כלל. ומ"מ לא החמירו בו כיו"ט ממש והקילו בחמשה דברים הנ"ל והרבה פוסקים סוברין דהוא מן התורה והא דהקילו בכמה דברים הנ"ל הוא ע"פ הרשות שניתן לחכמים מן התורה במלאכת חוה"מ לפי צורך הענין להתיר וכדדרשינן לזה מקרא בחגיגה דף י"ח ע"ש וזהו שסיים הרמ"א לפי צורך הענין וכו' ומאוד יש ליזהר שלא להקל יותר ממה שהתירו חכמים דאחז"ל המבזה את המועדות [דהיינו שעושה בהן מלאכה כפירש"י] כאלו עובד עכו"ם. גם חייב לכבד חוה"מ במאכל ובמשתה וכסות נקיה שלא ינהג בהן מנהג חול. ומהרי"ל לבש הקט"א של שבת. ועיין לעיל סימן תקכ"ט ס"ב ובמ"ב שם דמצות ושמחת בחגיך וגומר קאי גם על חוה"מ ומבואר שם כיצד משמחן וכתבו האחרונים דאף דמוכח בסימן קפ"ח ס"ז דאינו מחוייב לאכול פת דוקא בחוה"מ ורק דאסור להתענות מ"מ לכתחלה מצוה לקבוע סעודה על הפת אחת בלילה ואחת ביום דכיון דמצוה לכבדו באכילה ושתיה ועיקר אכילה הוא לחם:

**תלמוד בבלי מסכת מועד קטן דף ח עמוד ב**

ההדיוט תופר כדרכו, והאומן מכליב

**תלמוד בבלי מסכת מועד קטן דף יא עמוד א**

רב שרא לחייא בר אשי למיגדל אוהרי בחולא דמועדא. מאי טעמא - מעשה הדיוט הוא, אבל איזלי - אסור, מאי טעמא - מעשה אומן הוא.

**רש"י מסכת מועד קטן דף יא עמוד א**

אוהרי - שצדין בו דגים, שקורין רוש"א +מצודת דגים+. איזלי - רשתות שצדין בו עופות.

**תלמוד בבלי מסכת מועד קטן דף יא עמוד א**

עושין מעקה לגג ולמרפסת מעשה הדיוט, אבל לא מעשה אומן.

**תלמוד בבלי מסכת מועד קטן דף יב עמוד ב**

תנו רבנן: טוחנין במועד לצורך המועד, ושלא לצורך המועד - אסור. ואם טחן והותיר - הרי זה מותר. קוצצין עצים במועד לצורך המועד, ושלא לצורך המועד - אסור, ואם קצץ והותיר - הרי זה מותר. מטילין שכר במועד לצורך המועד, ושלא לצורך המועד - אסור, ואם הטיל והותיר - הרי זה מותר. ובלבד שלא יערים.

**חידושי הרמב"ן מסכת מועד קטן**

ומטילין שכר לצורך המועד ואף על פי שיש לו ישן אם רצה שותה מן החדש, וכמדומה לי שהוא כמעשה אומן ואף על פי כן מותר... קצרו של דבר אוכל נפש ומכשירי אוכל נפש כולן מותרין בטריח ובמלאכת אומן הכל כמו שפירשתי. ושאינו אוכל נפש ומכשיריו והוא לצורך המועד כגון כסות וכלים, במלאכת אומן אסרו, ובהדיוט התירו, זו היא ששנינו ההדיוט תופר כדרכו והאומן מכליב. ובירושלמי הרצענין מכליבין. וכן שנינו בעשיית מעקה מעשה הדיוט מותר. וכן אמרו בעשיית אוהרי. וכן נמי סירוג המיטות ובנין ארקפיטא ואצטבא ואוריא כולן במעשה הדיוט הותרו.

**תלמוד בבלי מסכת מועד קטן דף יא עמוד א**

רב יהודה שרא לאמי תנורא למיגדל תנורי, ולרבה בר עשבי למיגדל מהולתא. איני? והא תני רבה בר שמואל: ושוין שאין גודלין תנור לכתחילה! - לא קשיא: כאן - בימות החמה, כאן - בימות הגשמים.

**רש"י מסכת מועד קטן דף יא עמוד א**

למגדל תנורא - לעשות התנור מחדש. מהולתא - נפה. בימות החמה - כלומר, כשיש ימות החמה, כגון בפסח דחבול עלמא שאין יורדין בו גשמים - מותר לעשות בו תנור, לפי שלאלתר יבש ויכולין לאפות בו פת ברגל לצורך הרגל. כאן בימות הגשמים - כלומר, כשיורדין הגשמים ברגל, כגון בסוכות - אין עושין תנור, לפי שאינו יבש לאלתר עד לאחר הרגל, ועבד טירחא שלא לצורך הרגל.

**חידושי הרמב"ן מסכת מועד קטן**

וכן במכשירין כל שהן קרובין לאוכל נפש עצמו עשו אותן כאוכל נפש ומותר אפילו במלאכת אומן, זו היא שהתיר רבא לאמי תנוראה למגדל תנורי ולמגדל מהולתא, והגדילה היא עשיית המהולתא כדרכן ועשיית התנורין, והתירן מפני שהן מכשירי אוכל נפש כענין שהתיר ר' יהודה גריפת תנור ביום טוב (ביצה ל"א ב') והלכה כמותו.

**בית הבחירה למאירי מסכת מועד קטן דף יב עמוד ב**

כלל הדברים כל שיש בו אבד אף על פי שאינו צורך המועד מותר אם לא כיון מלאכתו במועד ואם כיון מלאכתו אסור אין בו אבד אסור אא"כ הוא צורך המועד שכל שהוא צורך המועד אפי' בטורח ואפי' היה אפשר לו מבערב וכיון מלאכתו מותר באוכל נפש ובמכשירי אוכל נפש כגון גדילת תנורים וקציצת עצים לצורך המועד וכיוצא בהם ואפי' מלאכת אומן אבל מה שאינו צורך אכילה אף על פי שהוא צורך המועד הואיל ואין בו אבד כיוון מלאכתו אסור אף במלאכת הדיוט לא כיון מלאכתו אסיר במלאכת אומן ומותר במלאכת הדיוט והזהר שיהא כלל זה חקוק בלבך בכל עניני הלכות מועד ושמרהו:

**תלמוד בבלי מסכת מועד קטן דף ח עמוד ב**

ועושה אשה תכשיטיה במועד, רבי יהודה אומר: לא תסוד, מפני שניוול הוא לה.

**חידושי הרמב"ן מסכת מועד קטן**

וקשוט הגוף נראה שעשו אותו כאוכל נפש, לפיכך עושה אשה תכשיטיה במועד, ואלו שמנו חכמים נמי מותרין להסתפר מיד אומן כדרכן דהנאת הגוף הוא ודומיא דאוכל נפש.

**חידושי הריטב"א מסכת מועד קטן דף ח עמוד ב**

עושה אשה תכשיטיה במועד. פי' שזה צורך הגוף הוא וכעין אוכל נפש ולפיכך עושה כדרכה ובלא שינוי ובטירחא רבה, ולא גזרו בה שמא תכנס לרגל מנוולת דקשוט מילתא דצריכא כל יומא ויומא הוא ועוד שאין דרכן להשהות.

**חידושי הריטב"א מסכת מועד קטן דף יד עמוד א**

ושאר כל אדם מ"ט אין מגלחין. פי' דאע"ג דגילוח מלאכה גמורה היא מכל מקום כיון שהיא תיקון הגוף ויפוי הגוף כצורך אוכל נפש דמי וכדתנן (ח' ב') עושה אשה תכשיטיה במועד ואין לך צורך המועד גדול מזה, ומהדרינן דטעמא משום גזירה דרבנן הוא...

**שו"ת אגרות משה אורח חיים חלק ג סימן עח**

אם רשאי לתקן המשקפים שנשברו בחוה"מ, ולרפא השינים בחוה"מ.

ולתקן המשקפים שנשברו לו בחוה"מ ודאי מותר כמו שכתב כתר"ה. ומשקפים דשמש אם הוא לו רק לתענוג אין לתקן, ואם מצד שעיניו אינן בריאות ויקולקלו עיניו מחמת השמש מותר, וגם אלו שהן סכי שמש דתנן בבכורות דף מ"ג במומין דאדם דתני ר' יוסף שהן סני שמש שמשמע שאין זה חולי אלא כך טבע עיניו שאינו יכול לראות מקום שחמה זורחת שם נמי מותרין לתקן משקפים דשמש שלהם בחוה"מ.

ולרפא השינים בחוה"מ אם יש לו צער אף צער קטן ודאי מותר, ואם אין לו צער וגם אין לחוש שיקולקלו יותר אין לרפאות בחוה"מ כי הרי הוא מלאכה ממש, ואף שאיתא בסימן תקל"ב סעיף ב' כל רפואה מותר בחוה"מ והוא גם במלאכה גמורה כדאיתא במ"ב סק"ה היינו כשיש צורך לעשות עתה כגון ביש לו צער או שיש חשש שיקולקלו כשיחכה עד אחר יום טוב, אבל כשאפשר לחכות שאין לו צורך לרפא היום אין טעם להתיר.

**שולחן ערוך אורח חיים הלכות חול המועד סימן תקמ סעיף ז**

תנור וכיריים שאפשר שייבשו ויאפה בהם במועד, עושין; ואם לאו, אין עושין אותם

**משנה ברורה על שולחן ערוך אורח חיים הלכות חול המועד סימן תקמ סעיף ז**

עושין - אפילו מעשה אומן כיון שהוא צורך אוכל נפש ואם היה אפשר לו לעשות מעיו"ט וכיון מלאכתו לעשותן במועד נראה דאסור וכדלקמן סוף סעיף ח' בהג"ה עיין שם במ"ב: אין עושין אותם - בהא אסור אפילו מעשה הדיוט כיון דלאו צורך מועד הוא ואם הזמן הוא קור מותר להעמיד [טז] תנור בית החורף להסיק הבית אפילו אם אינו ראוי לאפות בו דהכל חולים אצל צינה. וה"ה אם נשבר החלון בענין שאם לא יתקנו ישב בקור ג"כ מותר לתקנו [ח"א]:

**שער הציון סימן תקמ ס"ק טז**

מגן אברהם ואליה רבה ושאר אחרונים. וכתב בשולחן עצי שטים דאפילו מעשה אומן שרי בזה, כיון שהוא צריך לגוף האדם. ולעניות דעתי יש לעיין בזה, דלענין מרחץ של רבים שהוא גם כן צריך לגוף האדם, דעת הרא"ש שם להחמיר, דדוקא מעשה הדיוט, כמו שכתב המגן אברהם בריש סימן תקמ"ד, ואפשר משום דהכל חולים אצל צינה עדיף טפי, וצריך עיון:

**תלמוד בבלי מסכת מועד קטן דף ב עמוד א**

משקין בית השלחין במועד ובשביעית, בין ממעיין שיצא בתחילה, בין ממעיין שלא יצא בתחילה. אבל אין משקין לא ממי הגשמים...

**רש"י מסכת מועד קטן דף ב עמוד א**

משקין בית השלחין במועד - שדה שהיא עומדת בהר, וצריך להשקותה תמיד - משקין אותה, אפילו בחולו של מועד, לפי שהוא לו הפסד גדול אם אינו משקה אותה, ודבר של הפסד התירו חכמים לטרוח בו בחולו של מועד, כמו שאנו מוצאין במסכת חגיגה (יח, א), דכתיב (דברים טז): ששת ימים תאכל מצות וביום השביעי עצרת לה' אלהיך מה שביעי עצור בעשיית מלאכה - אף ששה עצורים בעשיית מלאכה, אי מה שביעי עצור בכל מלאכה - אף ששה עצורין בכל מלאכה, תלמוד לומר: השביעי - שביעי עצור בכל מלאכה, ואין ששה עצורין בכל מלאכה, הא לא מסרן הכתוב אלא לחכמים, לומר לך איזו מלאכה אסורה בחולו של מועד ואי זו מותרת, ומלאכה שיש בה הפסד אם אינו עושה אותה, כגון להשקות בית השלחין - התירו חכמים.

ובשביעית - מפרש בגמרא. ממעיין שיצא בתחילה - דעכשיו מתחיל לנבוע, שעדיין לא החזיקה דרכה.

בין ממעיין שלא יצא בתחילה - אלא מעיין נובע מזמן מרובה. אבל לא ממי גשמים - משום דאית ביה טירחא יתירא, כדמפרש בגמרא.

**רמב"ם הלכות יום טוב פרק ז הלכה ב**

ואלו הן: כל מלאכה שאם לא יעשה אותה במועד יהיה שם הפסד הרבה עושין אותה, ובלבד שלא יהיה בה טורח הרבה, כיצד משקין בית השלהין במועד אבל לא בית המשקה, שאם לא ישקה בית השלהין והיא הארץ הצמאה יפסדו כל האילנות שבה, וכשהוא משקה אותה לא ידלה וישקה מן הבריכה או ממי הגשמים מפני

שהוא טורח גדול, אבל משקה הוא מן המעין בין שהיה בין שיצא כתחלה ממשיכו ומשקה בו וכן כל כיוצא בזה.

**נימוקי יוסף מסכת מועד קטן דף א עמוד א**

שמע מינה דבחולו של מועד עצמו פעמים שהוא מותר ופעמים שהוא אסור ואם יפסד שרי ולקמן במתני' מפלגי שאם השקהו לפני המועד כגון שהגיע עונת המים שלו לפני החג אז מותר להשקות בחולו של מועד אבל אם לא השקהו לא וכל שכן שדה בית הבעל שהוא שדה לבן שאינו רגיל להשקותו כלל אלא למטר השמים ישתה מים דהוא ודאי אסור להשקותו ואף על גב דאי הוה משקינן ליה הוה עביד טפי לא מיקרי פסידא אלא דבר שהגיע לפירות והדר מפסיד אבל להוסיף על מה שנראה לעין הרוחה מיקרי ולא הפסד ולא דחינן חוה"מ משום הרוחתו

**חידושי הרמב"ן מסכת מועד קטן**

בדבר האבד יפה כיוון הראב"ד ז"ל שאמר דשיערו בו טורח כנגד הפסד. והפסד כנגד טורח, זהו זופתין חביתא ואין זופתין כוזא, ומה שהביא הרב ז"ל מהן. אבל יש לי לעיין עוד בהנחת ריוח אם הוא נקרא דבר האבד ובוודאי ממעשה דבדיתא שאסר רבא בתרויהו לישני לצוד מהם אלא לדעת אכילה נראה שלא הותר במועד אלא הפסד דבר שברשותו הא הנחת ריוח בדבר שלא בא לרשותו אסור, שהרי הנהר הזה שהוא קופה ודגים שלא ניצודין להם עכשיו בודאי לא ימתינו להם לאחר המועד ואעפ"כ אסרו, ועוד נלמוד מאבל שאמרו החמרין והגמלין והספנין שלו הרי אלו לא יעשו ואף על פי שמזדמן להם שוכר הספינה עכשיו ולאחר שבעה לא יזדמן וזה העברת שכר גדול ממנו ואסור, ושכירות בהמות וכלים שלו הן עצמן הפסד שכר הוא, ואפילו ימצא להשכירן למחר מ"מ שכירות היום אבד הימנו ואעפ"כ אסור, ואבל ומועד אסורן שוין הם במלאכה הנעשה על ידי אחרים כדמפורש בגמרא.

**בית הבחירה למאירי מסכת מועד קטן דף יט עמוד א**

כל שהוא אבד אף על פי שאינו צורך המועד מותר כדרכו אף באומן ובלבד בשלא יכוין מלאכתו ושלא יהא שם טורח יתר אלא שלפי ענין המלאכה אתה דן את הטורח אם הוא יתר מכדי הראוי אם לאו

**תלמוד בבלי מסכת מועד קטן דף יא עמוד ב**

/משנה/. מי שהפך את זיתיו, ואירעו אבל או אונס, או שהטעוהו פועלים - טוען קורה ראשונה, ומניחה לאחר המועד, דברי רבי יהודה. רבי יוסי אומר: זולף וגומר וגף כדרכו.

**רבינו ירוחם - תולדות אדם וחוה נתיב ד חלק ה דף לו טור ד**

בחול המועד מותר לגמור המלאכה מכל וכל ולא נאמר יטעון קורה ראשונ' כדי שלא יפסדו אבל לא קורה שנייה ואחר הרגל יגמור אלא כל דבר שהתירו משום דבר האבד גומר המלאכה מכל וכל.

**תלמוד בבלי מסכת מועד קטן דף יב עמוד א**

דאמר שמואל: זופתין כוזתא, ואין זופתין חביתא. רב דימי מנהרדעא אמר: זופתין חביתא ואין זופתין כוזתא. מר חייש לפסידא, ומר חייש לטירחא.

**רמב"ם הלכות יום טוב פרק ח הלכה יד**

זופתין את החבית כדי שלא יפסד היין, וזופתין את הבקבוק מפני שאין בו טורח, וסותמין פי החבית של שכר כדי שלא תפסד

**מגיד משנה הלכות יום טוב פרק ח הלכה יד**

זופתין את וכו'. פרק מי שהפך (דף י"ב.) אמר שמואל זופתין כוזתא ואין זופתין חביתא פירוש כוזתא כלי קטן ורב דימי מנהרדעא אמר זופתין חביתא ואין זופתין כוזתא ואמרו בגמ' דשמואל חייש לטרחא ולזה אסר כלי גדול ורב דימי חייש לפסידת היין ולזה התיר בכלי גדול שהפסדו מרובה ומדברי רבינו נראה שהלכה כדברי שניהם להקל וכן עיקר:

**בית יוסף אורח חיים סימן תקלז**

וכתב רבינו ירוחם (שם לז:) בשם הראב"ד (ס' האשכול ח"ב עמ' 150) אף על פי שהפועלים הדורכים אותו אינו אצלם דבר האבד ויש להם מה שיאכלו מותר משום אבידה דבעל הבית כי היכי דמותר לבעל הבית כשאין לפועל מה יאכל

**תלמוד בבלי מסכת מועד קטן דף יב עמוד ב**

מכניס אדם פירותיו מפני הגנבים, ושולה פשתנו מן המשרה בשביל שלא תאבד, ובלבד שלא יכוין את מלאכתו במועד. וכולן, אם כוונו מלאכתן במועד - יאבדו.

**רש"י מסכת מועד קטן דף יב עמוד ב**

שלא יכוין מלאכתו במועד - שיש לו פנאי בשאר ימות השנה, והוא משהה למועד.

**רמב"ם הלכות יום טוב פרק ז הלכה ד**

ואסור לאדם שיתכוין ויאחר מלאכות אלו וכיוצא בהן ויניחם כדי לעשותן במועד מפני שהוא פנוי, וכל המכוין מלאכתו והניחה למועד ועשאה במועד בית דין מאבדין אותה ומפקירין אותה לכל, ואם כיון מלאכתו ומת ד אין קונסין בנו אחריו ואין מאבדין אותה ממנו, ואין מונעין את הבן מלעשות אותה מלאכה במועד כדי שלא תאבד.

**שולחן ערוך אורח חיים הלכות חול המועד סימן תקלב סעיף ב**

כל רפואה מותר בחול המועד.

**מגן אברהם על שולחן ערוך אורח חיים הלכות חול המועד סימן תקלב סעיף ב**

כל רפואה - פי' שמותר לשתות דבר שהוא משום רפואה משמע דבי"ט אסור לשתות עסי' תצ"ו ומ"ש ססי' תקל"א ועסי' תקל"ו ס"ג:

**משנה ברורה על שולחן ערוך אורח חיים הלכות חול המועד סימן תקלב סעיף ב**

כל רפואה מותר בחוה"מ - היינו שמותר לעשות אפילו מלאכה גמורה לצורך רפואה ואפילו לחולה שאין בו סכנה הא ביום טוב אסור אפילו לשתות דבר שהוא משום רפואה גזירה אטו שחיקת סממנים [מ"א ופמ"ג]:

**בית הבחירה למאירי מסכת מועד קטן דף י עמוד ב**

מקיזין דם לבהמה במועד ואין מונעין ממנה רפואה מפני שהם מלאכת האבד ואפי' רפואה שיש בה מלאכה מותרת ואין צריך לומר באדם ואף על פי שאינו חולה אלא שעושה כן לשמור בריאותו ואפי' בדברים שאין ראויין לאכילה לבריא:

**שלחן שלמה סימן תקל"ב ס"ב**

ובכה"ג שחולה בא להבדק אצל הרופא מותר לרופא לקחת שכרו ככל דבר האבד (עי' לקמן סי' תקמ"ב ס"א). אמנם אין ללכת לרופא בחוה"מ בשביל בדיקה תקופתית כשהוא מרגיש טוב והרופא עלול לעשות מלאכה כגון כתיבה ולקיחת דם.

**תלמוד בבלי מסכת מועד קטן דף יב עמוד ב**

מכניס אדם פירותיו מפני הגנבים, ושולה פשתנו מן המשרה בשביל שלא תאבד, ובלבד שלא יכוין את מלאכתו במועד. וכולן, אם כוונו מלאכתן במועד - יאבדו.

**רמב"ם הלכות יום טוב פרק ז הלכה ד**

ואסור לאדם שיתכוין ויאחר מלאכות אלו וכיוצא בהן ויניחם כדי לעשותן במועד מפני שהוא פנוי, וכל המכוין מלאכתו והניחה למועד ועשאה במועד בית דין מאבדין אותה ומפקירין אותה לכל, ואם כיון מלאכתו ומת ד אין קונסין בנו אחריו ואין מאבדין אותה ממנו, ואין מונעין את הבן מלעשות אותה מלאכה במועד כדי שלא תאבד.

**תלמוד בבלי מסכת מועד קטן דף יב עמוד ב**

רבי ינאי הוה ליה ההוא פרדיסא דמטא זמניה בחולא דמועדא, קטפיה. לשנה שהיוה כולי עלמא לפרדיסייהו לחולא דמועדא. אפקריה רבי ינאי לפרדיסיה ההוא שתא.

**תלמוד בבלי מסכת מועד קטן דף י עמוד ב**

ואמר רבא: פרקמטיא כל שהוא אסור. אמר רבי יוסי בר אבין: ובדבר האבד - מותר. רבינא הוה ליה ההוא עיסקא דהוה מזדבן בשיתא אלפי, שהייה לזבוניה בתר חולא דמועדא וזבניה בתריסר אלפי. רבינא הוה מסיק זוזי בבני אקרא דשנואתא, אתא לקמיה דרב אשי, אמר ליה: מהו למיזל האידנא עלייהו? אמר ליה: כיון דהאידנא הוא דמשכחת להו, ביומי אחריני לא משכחת להו - כפרקמטיא האבד דמי, ושרי.

**ערוך השולחן אורח חיים הלכות חול המועד סימן תקלט**

ויש להבין הא משא ומתן אפילו בשבת ויו"ט אינו מדאורייתא אלא מדברי קבלה דכתיב [ישעיה נח, יג] ממצא חפצך והם משבותי שבת מה ראו חכמים לאסרן בחול המועד דאפילו למאן דס"ל מלאכת חול המועד דאורייתא כמ"ש בסי' תק"ל פשיטא דמשא ומתן אינו מגררא דאורייתא ועוד מאי האי דאמר רבא פרקמטיא כל שהוא אסור הא אפילו מלאכות גמורות מותרות כל שהוא כמו שיתבאר בסי' תק"מ כמו סדקים שבגג וצירי דלת שיתבאר שם שמותר לתקנם במועד וכ"ש מקח וממכר כל שהוא ואיך החמירו בשבות יותר מבמלאכה דאורייתא:

סעיף ג

ונ"ל דמשום דעיקר המועד לא ניתנה לישראל אלא לאכול ולשתות ולשמוח ולעסוק בתורה כמו שאומר שם בירושלמי א"ר בא בר ממל אלו היה לי מי שימנה עמי וכו' והתרתי שיהו עושין מלאכה בחולו של מועד וכו' כלום אסרו לעשות מלאכה בחולו של מועד אלא כדי שיהו אוכלין ושותין ויגיעין בתורה ואינון אכלין ושתין ופחזין כלומר במיני שחוק והיתול ולפ"ז אם היו מניחין להם לעסוק במשא ומתן ממילא דהיו טרודים כל היום ולא היה להם זמן לעסוק בתורה כמו בכל ימות החול ולכן הוכרחו חכמים לאסור עליהם המשא ומתן והוכרחו לאסור אפילו כל שהוא דמשא ומתן אין לה קצבה ואם תתיר כל שהוא ממילא שיגרור עוד ובזה גריע ממלאכה ונ"ל אף על גב דהירושלמי קרי לה מלאכה מ"מ כוונתו אמשא ומתן דהא בהך סוגיא לא הזכיר הירושלמי כלל מלאכה אלא ענייני משא ומתן וקרי לה מלאכה משום דגם זה הוה מלאכת חול [וניחא להפוסקים מלאכת חול המועד דאורייתא שהקשו עליהם מזה הירושלמי כמ"ש בסי' תק"ל ולפמ"ש א"ש]:

**רמב"ם הלכות יום טוב פרק ז הלכה כב**

אין עושין סחורה במועד בין למכור בין לקנות, ואם היה דבר האבד שאינו מצוי תמיד לאחר המועד כגון ספינות או שיירות שבאו או שהם מבקשים לצאת, ומכרו בזול או לקחו ביוקר הרי זה מותר למכור או לקנות, ואין לוקחין בתים ועבדים ובהמה אלא לצורך המועד.

**שולחן ערוך אורח חיים הלכות חול המועד סימן תקלט סעיף ה**

אם הוא דבר שאינו מצוי תמיד לאחר המועד, כגון ספינות או שיירות שבאו, או שהם מבקשים לצאת, ומכרו בזול או לקחו ביוקר, מותר לקנות ולמכור אפילו שלא לצורך תשמישו אלא לעשות סחורה ולהשתכר; והוא הדין לירידים הקבועים מזמן לזמן ואפילו מעיר לעיר מותר ליסע בכה"ג) (ד"ע); אבל מקומות שיש להם יום השוק יום אחד בשבוע, אינו מותר למכור ולקנות ביום השוק שבתוך המועד, שאין זה דבר האבד, שאם אינו נמכר ביום השוק שבתוך המועד ימכר ביום השוק שלאחר המועד. הגה: ותגר שקונה מזה ומוכר לזה וחוזר וקונה ומוכר, מותר, דהוי דבר האבד (כל בו).

**רא"ש מסכת מועד קטן פרק א סימן כד**

כד ועל שמלוין לנכרי ברבית כתב ר"י בתשובה שלא היה נראה לר"ת לאסור משום פרקמטיא אלא משא ומתן של סחורה ולא הלואות והא דרבינא מסיק דמי בבני אקרא דשנוותא ולא הוי שרי ליה רב אשי אלא משום דבתר הכי לא משכח להו אלמא אפילו פרעון הלואה אסור וכל שכן להלוות אותה הלואה היתה כעין פרקמטיא שהיה מלוה להם מעות והיו נותנין לו יין בפרעון והיה משתכר בו כדאיתא בפרק איזהו נשך (דף עג ב) רבינא הוה יהיב זוזי לבני אקרא דשנוותא ושפכו ליה טפי טפייתא אתא לקמיה דרב אשי א"ל ומי שרי הכי א"ל אחולי קמחלי גבך והיינו עובדא דהכא אבל הלואה אינה כעין פרקמטיא ושרי\* וכתב ר"י ז"ל מאחר שהיה ר"ת מתיר ורוב בני אדם נוהגים בו היתר אין בידי לאסור להם והמחמיר על עצמו תבא עליו ברכה ואני רגיל לומר למלוים בחול המועד שיקבלו הרבית של שבוע ראשון מיד הנכרים ויוציאוהו ליתרון לשמחת יום טוב כי ההיא דירושלמי ע"כ וקצת נ"ל להביא ראיה דהלואה שריא במועד מהא דתנן בפרק בתרא (דף יח ב) אין כותבין שטרי חוב במועד ומדלא אסר אלא כתיבת השטר מכלל דהלואה שריא ואין לומר דהתם מיירי בהלואה שהוא לצורך המועד דהא קתני סיפא ואם אין לו מה יאכל מותר ובאשכנז הירא דבר השם נוהגים איסור בהלואת רבית לנכרי בחוה"מ ואני התרתי בביתי להלות לנכרי' שרגילין תמיד בהלואה בביתי שאם לא ילוו להם ילכו להם לבית יהודי אחר וילוו להם וירגילום לבא אצלם ואיכא פסידא:

**תלמוד בבלי מסכת מועד קטן דף ב עמוד א**

ומתקנין את המקולקלות במועד. ומתקנין את קלקולי המים שברשות הרבים, וחוטטין אותן, ומתקנין את הדרכים ואת הרחובות ואת מקוות המים, ועושין כל צורכי הרבים, ומציינין את הקברות, ויוצאין אף על הכלאים.

**תלמוד ירושלמי (וילנא) מסכת מועד קטן פרק א הלכה ב**

ועושין כל צורכי הרבים. אלו הן צורכי הרבים דנין דיני ממונות ודיני נפשות דיני מכות ופודין את השבויין וערכים וחרמים והקדישות ומשקין את הסוטה ושורפין את הפרה ועורפין עגלה ערופה. ורוצעין עבד עברי ומטהרין את המצורע ומפרקין את המנעל מעל גבי האימוס אבל לא מחזירין אותו:

**רא"ש מסכת מועד קטן פרק א סימן ו**

ותנא עושין כל צרכי רבים פי' הראב"ד ז"ל שהיה רחוק הנהר מבירם העיר והיה להם טורח לשאוב מן הנהר וקדחו את גדותיו והביאו את המים דרך חריץ אל העיר ואמר כיון דשתו רבים מיניה כי היו לבני בירם מעט בורות ולא היו מספיקין להם אלא בדוחק ועתה ישתו מים רבים מן הנהר בהרווחה דצרכי רבים נינהו וכל אלו אף על פי שהיה טורח גדול ופרהסיא וכיון מלאכה במועד אעפ"כ התיר להם שצרכי רבים אינם נגמרים אלא בשעת הבטלה ומשום דדמי לקדירה דבי שותפי ובשעה שהן בטילין ומתחברין כולן ועושין אם לא יעשה אז לא יעשה לעולם וגרסינן בירושלמי (פ"ק הלכה ב) כהדא דבני סכותא אתפחתא מסותא פירוש מרחץ של עיר ששמה סכותא נפחתה ושרא להו מיעבדינה במועד מן הדא ומתקנין את קלקולי המים שברה"ר בטריח וכוונו פי' בתמיה כל כך התיר להן שהן כוונו מלאכתם במועד והיה בו טורח גדול ולא כן תנינן ובלבד שלא יכוין מלאכתו אמרן אי לא מתעבדא במועד כדון לא מיתעבדא עוד וכל אלו יראה שלא היה לצורך המועד ואפ"ה התיר להם מטעמא דפרשינן דצורכי רבים לא יעשו לעולם אם לא במועד וא"ת מאי שנא מחפירת בורות שיחין ומערות של רבים דבעינן צורך המועד. התם מפני שהן מלאכת אומן ואינו יכול לשנות בהו ואם ישנה יפסיד בהו אבל כל אלו מעשה הדיוט הן. [וזהו] ההפרש שיש בצרכי רבים כי מעשה אומן בעינן שיהא צורך המועד ואם צורך המועד הוא אף על פי שכוונו מלאכתן במועד וטורח גדול הוא מותר והיינו חפירת הבורות שיחין ומערות ובני דסכותא דירושלמי אבל במעשה הדיוט לא בעינן צורך המועד והיינו דומיא דחטיטת בורות שיחין ומערות שמותר לרבים ואפילו אינם לצורך המועד וכן היו כל אלו המעשים שבני הרמך ובני דסכותא ונהר בירם אף על פי שלא היו לצורך המועד מעשה הדיוט הן כי החפירה ההיא לא היתה אומנות ואינה דומה לחפירת בורות שצריך לטוח יפה ולהחזיק מימיה ומטעם זה אסור חפירת בורות שיחין ומערות ליחיד ואפילו צריך להם למועד לפי שמעשה אומן הם ולא התירו מעשה אומן אלא לצורך רבים אבל חטיטת בורות שיחין ומערות מעשה הדיוט הוא והתירו ליחיד שצריך לו במועד ולרבים אפילו אין צריכין להם הראב"ד ז"ל:

**רמב"ם הלכות יום טוב פרק ז**

הלכה י

עושין כל צרכי הרבים במועד, כיצד מתקנים קלקולי המים שברשות הרבים, ומתקנין את הדרכים ואת הרחובות וחופרים לרבים בורות שיחין ומערות, וכורין להן נהרות כדי שישתו מימיהן וכונסים מים לבורות ומערות של רבים ומתקנין את סדקיהן, ומסירין את הקוצין מן הדרכים ומודדין את המקוות וכל מקוה שנמצא חסר מרגילין לו מים ומשלימין לו שיעורו. +/השגת הראב"ד/ וכורים להם נהרות כדי שישתו מימיהם. א"א שהרבים צריכין להם אבל של יחיד וצריך להם חוטטין ולא חופרין.+

הלכה יא

ויוצאין שלוחי בית דין להפקיר את הכלאים, ופודין את השבוים ואת הערכין ואת החרמים ואת ההקדשות, ומשקין את הסוטות, ושורפין את הפרה, ועורפין את העגלה, ורוצעין עבד עברי, ומטהרין את המצורע, ומציינין על הקברות שמיחו הגשמים את ציונן כדי שיפרשו מהן כהנים, שכל אלו צרכי רבים הן.

הלכה יב

ודנים דיני ממונות ודיני מכות ודיני נפשות במועד, ומי שלא קבל עליו הדין משמתין אותו במועד, וכשם שדנין במועד כך כותבין מעשה בית דין וכל הדומה לו, כיצד כותבין הדיינין אגרות שום ששמו לבעל חוב ואגרות שמכרו בהן למזון האשה והבנות, ושטרי חליצה ומיאונין, וכל הדומה להן מדברים שצריכים הדיינין לכתבם כדי שיזכרום, כגון טענות בעלי דינין או דברים שקיבלו עליהן כגון איש פלוני נאמן עלי, או איש פלוני ידון לי, מי שצרך ללוות במועד ולא האמינו המלוה בעל פה הרי זה כותב שטר חוב, וכן כותבין גיטין וקידושי נשים ושוברין ומתנות, שכל אלו כצרכי רבים הן. +/השגת הראב"ד/ וכן כותבין גיטי נשים וקידושי נשים ושוברין ומתנות. א"א לא כי אלא כדבר האבד הם.+

**שולחן ערוך אורח חיים הלכות חול המועד סימן תקמד**

צרכי רבים מותר לעשותה בחו"ה, כגון לתקן הדרכים ולהסיר מהם המכשולות; ולציין הקברות כדי שיזהרו מהם הכהנים; ולתקן המקואות. הגה: ודוקא צרכי רבים כאלו, שהם צריכים א לגוף האדם, אבל שאר צרכי רבים כגון ב בנין ב"ה (ב"י בשם תשובת הרשב"א), אסור לעשות במועד; והוא הדין דלשאר צרכי מצוה אסור לעשות מלאכת אומן במועד (ריב"ש סימן רכ"ו).

**תלמוד בבלי מסכת מועד קטן דף יח עמוד ב**

אין כותבין שטרי חוב במועד. ואם אינו מאמינו, או שאין לו מה יאכל - הרי זה יכתוב. אין כותבין ספרים תפילין ומזוזות במועד, ואין מגיהין אות אחת אפילו בספר עזרא. רבי יהודה אומר: כותב אדם תפילין ומזוזות לעצמו...

**בית יוסף אורח חיים סימן תקמה**

כתוב עוד בתרומת הדשן (ח"א סי' פה) על ציבור המבקשים לשלוח אחר מנהיג או אחר שליח צבור לשכרו על זמן לאחר המועד דלא שרי למיכתב אף על גב דלצרכי רבים הוא משום דלא התירו צרכי רבים שלא לצורך המועד אלא בדבר שאינו מעשה אומןב\*. ואין דבריו מחוורין כלל דמשמע ודאי דלא חשיבא כתיבה מלאכת אומן אלא כגון כתיבת ספרים ותפילין ומזוזות אבל כתיבת אגרות ודאי מעשה הדיוט הוא וכמו שכתבתי בשם הרמב"ם והרמב"ן ז"ל וכיון שכן אפילו לדברי האוסרים לכתוב אגרות שלום במועד כל שהיא לצורך רבים שרי אפילו שלא לצורך המועד ואפילו אם כיונו מלאכתם במועד: כתוב בספר [תולדות] אדם [וחוה] בסוף נתיב ד' (ח"ה) כלשון הזה מצאתי בגליון שמתיר רבנו תם לכתוב בחול המועד בכתיבת משקי"ט שהיא כתיבה דקה בלא שינוי שהרי לא ניתנה בסיני רק כתיבה גסה כדאמרינן (שבת קג:) בתיקון סופרים וכתבתם (דברים ו ט) כתיבה תמה בעינן דהיינו גסה עכ"ל וכן כתוב בארחות חיים (הל' חוה"מ אות ז) ואין זה ברור בעיניג: ולענין הלכה כיון דהרי"ף והרמב"ם והרא"ש ז"ל והראב"ד והרמב"ן ז"ל מסכימים להתיר לכתוב אגרות שלום וירושלמי הוי סייעתייהו הכי נקטינן ואפילו בלא שינוי מותר מדלא הוזכר בדבריהם והמרדכי (סי' תתנט) כתב בפשיטות האלפסי (יא.) מתיר לכתוב כתבים בלא שינוי. ונראה דכל כתבים מותר לכתוב בין של שאלת שלום בין של פרקמטיא ואפילו אינה אבודה ולאפוקי מחילוקי האגור (סי' תרפה - ו) שהרי סתם התירו ולא חילקו וכן נהגו:

**ט"ז אורח חיים סימן תקמה ס"ק יג**

דבר חידוש. - ר"פ בהגהות סמ"ק מביא ראייה נכונה לזה מדאמרי' בפ"ב דתמור' והאר"י כותבי הלכ' כשורפי תורה וכו' דלמא מילתא חדתי שאני פי' דבר חידוש וירא שמא ישכחנו אלמא אפי' בזמן שנאסרה הכתיבה בדברים שבע"פ הותרה בדבר חידוש גם בח"ה נתיר מטעם זה לכתוב דברים שהם מחודשים אצלו וירא שמא ישכחם עכ"ל מלשון שהם מחודשים אצלו משמע דל"ש שמע החידוש מאחר ול"ש חידשו הוא עצמו אם הוא בר הכי שיוכל לחדש כראוי וגם הטעם שמא ישכח שייך גם בזה דהרבה זמנין שאדם שוכח מה שחידש הוא כבר ואינו יכול לחדשו אח"כ ולכאורה היה נראה לומר דאין היתר זה אלא כשכבר שמע אבל לא ישמע לכתחלה כדי לכתבו דזה הוה כמי שעושה לכתחלה דבר שיהי' אבוד אבל זה ודאי שיבוש דהאדם מצווה בכל עת ללמוד חידושים בתורה ועוד נראה להוסיף על דברי רבותינו טעם להתיר כתיבת חידושים בתורה אף בלא טעם שכחה כיון שכל עת ורגע מוטל עליו לעמול בתורה ולחדש בה כפי יכולת שלו אין שייך לומר בזה ימתין עד אחר י"ט ואז יכתוב החידוש דאותו זמן יהיה עליו חיוב אחר דהיינו שיחדש אחר כך חידושים אחרים ואם יתעכב בכתיבת החידושים שלמד תוך המועד יצטרך ללמוד שנית מה שלמד כבר ולהזכיר מה שיש חידוש כבר אצלו יבטלנו מלימוד חידושים אחרים באותה שעה ואין לך דבר האבוד גדול מזה שמאבד הזמן וכן ראיתי למו"ח ז"ל שכ' חבוריו גם בח"ה ונראה שהכותב חידושים בח"ה יזהר שלא לכתוב אותיות של כתיבה גסה רק משיט"א ואם יצטרך לאות גס יכתבנו בדרך חיתוך ושבירה כמ"ש:

**תלמוד בבלי מסכת מועד קטן דף יב עמוד א**

כללו של דבר: כל שהוא עושה - אומר לנכרי ועושה, וכל שאינו עושה - אינו אומר לנכרי ועושה.

**שולחן ערוך אורח חיים הלכות חול המועד סימן תקמג סעיף א**

א כל דבר שאסור לעשותו (א) אסור לומר לאינו יהודי (ב) לעשותו.

**משנה ברורה על שולחן ערוך אורח חיים הלכות חול המועד סימן תקמג סעיף א**

אסור לומר לנכרי וכו' - דעשו חכמינו מועד לזה כשבת ויו"ט. ומ"מ אם הוא צריך בחוה"מ לצורך מצוה שרי ע"י עכו"מ דהא יש מתירין אפילו בשבת עיין סימן ש"ז ס"ה [מ"א וש"א]:

לעשותו - ואפילו אם הוא משער [א] שאם לא ישכור עכשיו העכו"מ לעשות במועד יצטרך לשלם ביוקר גדול לאחר המועד אפ"ה אסור דמה שאינו בידו לא מיקרי היזק:

**תלמוד בבלי מסכת מועד קטן דף יג עמוד ב**

ואלו מגלחין במועד: הבא ממדינת הים, ומבית השביה, והיוצא מבית האסורין, והמנודה שהתירו לו חכמים, וכן מי שנשאל לחכם והותר, והנזיר והמצורע מטומאתו לטהרתו. ואלו מכבסין במועד: הבא ממדינת הים...

**תלמוד בבלי מסכת מועד קטן דף יג עמוד ב**

/משנה/. ואלו מגלחין במועד: הבא ממדינת הים, ומבית השביה, והיוצא מבית האסורין, והמנודה שהתירו לו חכמים, וכן מי שנשאל לחכם והותר, והנזיר והמצורע מטומאתו לטהרתו. ואלו מכבסין במועד: הבא ממדינת הים

**שו"ת אגרות משה אורח חיים חלק א סימן קסג**

בענין תספורת הזקן בחוה"מ בזה"ז במדינתנו א"ח סכות, תש"ח. מע"כ ידידי הרב מוה"ר אברהם זעליג קראהן שליט"א.

הנה לאלו שנחוץ להם לגלח הזקן במספרים בחוה"מ יש להתיר בזה"ז במדינתנו שכל אלו הרגילים בתספורת הזקן מסתפרים בכל יום ולכן אין שייך טעם החולקין על ר"ת שהביא הטור /או"ח/ בסי' תקל"א שמתיר במי שגלח קודם המועד לגלח במועד, מטעם דאמרו כל הסריקין אסורין סריקי בייתוס מותרין שהוא הטעם שאסור באבדה לו אבידה ערב הרגל כדאמר אביי במו"ק דף י"ד דהוא משום דלא מיגליא לכו"ע אונסיה כדפרש"י, וכן הכא מי יודע אם גילח קודם המועד כדכ' שם הטור, וא"כ במדינה שכל המסתפרין מסתפרין בכ"י ואף אם רק רוב מהמסתפרין שידוע שאף שנסתפר בערב יום טוב מסתפר עתה ואין שייך חשש זה יש להתיר לכו"ע אף להטור וכל החולקים.

ומה שהוכיח עוד הטור מהא דלא חשיב זה במתני' באלו מגלחין, הנה אם הקושיא היא מהא דלא חשיב במתני' כדאיתא בהג"א ובהגמ"יי שהביא הב"י לא קשה כ"כ כמפורש /מועד קטן/ בתוס' דף י"ז ד"ה ותנא, שתנא ושייר כדמוכרח מהא דלא פשיט בעיית ר"ז באבדה לו אבידה מהא דלא תני לה עיין שם. וכן מפורש בריטב"א שם שמניינא דמתני' לאו דוקא, ומה שמשמע דמה שחשיב בסיפא דאלו מכבסין הוא דוקא מדהקשה /מועד קטן/ בדף י"ח ר' ירמיה על ר' אסי א"ר יוחנן במי שאין לו אלא חלוק אחד שמותר לכבסו בחולו של מועד ממתני' דלא חשיב לה, וכן הקשה רבא על ר' יצחק בר יעקב בר גיורי משמיה דר' יוחנן שאמר בכלי פשתן שמותר לכבסן בחש"מ =בחולו של מועד= ממתני' דלא חשיב לה, כבר עמד בזה הריטב"א ותירץ דרק בסיפא דאלו מכבסין הוא דוקא משום דקתני לישנא יתירא הרי אלו מותרין ושאר כל אדם אסורין דמפרש דקאי רק אסיפא עיין שם.

ועוד שמעינן /מועד קטן/ מתוס' דף י"ח תירוץ אחר אף אם נפרש דגם רישא דאלו מגלחין הוא דוקא, משום דמתני' נימא שאיירי להתיר אף בלא גילח קודם הרגל שהם רק אלו דחשיב ובגילח קודם הרגל שכו"ע מותרין לא איירי, דהא מוכיחין /תוספות מו"ק יח/ בד"ה אף על גב מדלא משני הב"ע בשלא כיבסו לפני הרגל, פי' דהיה לו לתרץ קושית ר' ירמיה דמתני' איירי בלא כיבסו קודם הרגל שהתם אסורין כו"ע אף מי שאין לו אלא חלוק אחד ובכבסו לפני הרגל שמותר שם מי שאין לו אלא חלוק אחד לא איירי, דמוכרחין לומר שאף בפשע ולא כיבסו לפני הרגל שרי באין לו אלא חלוק אחד עיין שם. חזינן דאף דבסיפא הא הוא דוקא מ"מ לא היה קשה אם נוקים דאיירי רק בגוונא חד דהוא בלא כיבסו לפני הרגל משום שבגוונא ההוא יהיה בדוקא, וכדמוכרח כן מתירוץ ר' יעקב לר' ירמיה בגמ' דמוקים דאיירי באית ליה תרי ומטנפי, וכן מתרץ אביי קושית רבא דאיירי מתני' בשאר מיני דלאו פשתן משום דבגוונא זה הוא דוקא, א"כ אף אם אלו מגלחין נמי הוא דוקא יש לאוקמי דאיירי רק בלא גילח קודם הרגל והכא עוד עדיף מתירוצם בכיבוס דהכא כו"ע מותרין ובכיבוס הא אסור למי שיש לו הרבה אף אם כבסן לפני הרגל, ונמצא שלא קשה כלום על ר"ת מהא דלא חשיב במתני' מתרי טעמי.

אך מהטור משמע דלא מקשה ממה שלא חשיב במתני' אלא מהא דלא אמר זה בגמ' כי היכי דאמר גבי כיבוס שמותר באין לו אלא חלוק אחד, ודין זה הא לא נזכר במתני' אלא בגמ', אלמא דקושיתו היא מהא שלא נקט בגמ'. ואף שיש לתרץ גם קושיא זו אליבא דתוס' וריטב"א דרק זה הוצרך לומר משום דבבא דסיפא הוא דוקא השמיענו דמ"מ מותר באין לו אלא חלוק אחד אף שמחמת זה צריך לאוקמי מתני' באוקימתא כדהקשה ותירץ בגמ', אבל מה שמותר בגלוח בגילח קודם הרגל לא הוצרך למינקט בגמ' כיון שהסברא מכריח זה וליכא קושיא ע"ז ממתני' דרישא הא לאו דוקא. וצריך לומר דהטור פליג על התוס' וסובר דבפשע ולא כיבס קודם הרגל אסור לכבס אף כשאין לו אלא חלוק אחד ורק בכיבס קודם הרגל מותר ששייך בו ממש גם אותו הטעם עצמו שיש במי שגילח קודם הרגל ולכן מסתבר להטור שאם מותר גם בגילוח הי"ל לגמ' להביא מדין זה ראי' לדין הכיבוס עוד מכ"ש, ולכן הוכיח דאסור לגלח דלא כר"ת. וא"כ שייך ראיה זו אלא דלא כר"ת שמתיר אף כשרק הוא עצמו רוצה לגלח עוד הפעם בחוה"מ אף כשגילח ערב הרגל אף שכל בני המדינה אין מגלחין כ"כ בסמוך, אבל אם ההיתר הוא רק במקום שכל בני המדינה רגילין להסתפר בסמוך כמו בכל יום או אחת בשני ימים או בשלשה לא קשה כלל ממה שלא הוכיח להתיר גם בכיבוס דהא בכיבוס אינו כה"ג דהא כל בני המדינה יש להן הרבה חלוקים וגם בכלל לא היה שייך להוכיח מהיתר זה שאולי לא הי' בזמנם מקום שכל בני המדינה מסתפרין בכל יום ואף לא בשנים ושלשה ימים. ולהשמיענו עצם הדין דאם יארע מקום כזה יהיו מותרין הוא דבר שפשיטא כיון שהסברא מכריח זה.

ואף אם נימא דרישא נמי כיון שכתיב אלו הוא דוקא וכדאיתא באשכול וגם לא נימא שכיון שנוקים בחד גוונא לא יקשה משום שזה גופיה נחשב כלאו דוקא דלא כדפירשתי לתוס', והא דמתרץ מתני' אף על גב דאית ליה תרי ומיטנפי ואפי' דשאר מיני נפרש שאינו אוקימתא, אלא דנקט רק אלו שמותרין בכל גווני אף על גב דאית ליה תרי ומיטנפי ולא מה שמותר דוקא באם אין לו אלא חלוק אחד וכן נקט רק דברים שמותרין בכל המינים ולא מה שמותר דוקא ממין אחד דפשתן, וכן משמע קצת מלשון אף על גב דאית ליה תרי ומלשון אפילו דשאר מיני, דזה אינו שייך לתרץ במה שלא נקט גילח ערב הרגל דג"כ הוא מותר בכל גווני. והוא דלא כתוס' דלפ"ז לא יקשה דיתרץ הב"ע בלא כיבסו קודם הרגל דא"כ הא איירי גם באין לו אלא חלוק אחד אף שלא שוה בכל הגווני והי"ל למינקט הגוונא שמותר. וכן צריך לפרש להסוברין דרק בכבס לפני הרגל מותר בחלוק אחד כדי שלא יקשה עלייהו קושית התוס'. אבל גם לפ"ז לא יהיה הקושיא מהא דלא נקט במתני' אלא על ר"ת שמתיר גם באירע רק שיחיד גלח ערב הרגל אבל להא שמותר בזמננו במדינתנו מחמת שכולם מסתפרין בכל יום לא קשה כלום, דהא מוכרחין לומר לפ"ז מה שלא פשיט הא דאבדה אבידה ממתני' שלא נקיט לה דהוא משום דלא שכיחא שיאבד ולא יהיה לו פנאי לגלח כדמתרץ כן הנחל אשכול. וא"כ ודאי לא קשה מה שלא נקיט באם כל בני המדינה מסתפרין בכל יום שאולי היה אז מלתא דלא שכיחא, ואפשר שלא היה במציאות כלל, אך אפשר שבאבדה אם מותר הוא כמו יוצא מבית האסורים שהוא מטעם שהיה אנוס, אבל מ"מ יש לתרץ דדבר שלא היה מצוי אז לא רצה למינקט.

אך מה שיש לעיין הוא דאולי כיון שרק מחמת שכל בני המדינה מסתפרין בכל יום רוצים אנו להתיר, ואם באופן כזה לא היה בזמן התנאים וב"ד הגדול שהתירו הא דחשיב במתני' ממילא לא היה זה בכלל ההיתר ונשאר באיסור המלאכה שיש בעצם על גלוח, ועיין בנחל אשכול שכתב דכאן אין האיסור חדוש אלא ההיתר דמלאכה ולכן אסור אף שליכא הגזירה דשמא יכנס מנוול דעכ"פ הא לא התירו ואף אם ברור שאם היה ב"ד הגדול היו מתירין להם נתנה תורה רשות ולא לנו עיין שם. וגם הנו"ב קמא סי' י"ג כתב דאף לר"ת שמתיר בגילח ערב הרגל הוא רק מצד האיסור שלא יכנס לרגל מנוול אבל עכ"פ יודה שאסור משום מלאכה ויועיל זה רק להתיר ע"י פועל שאין לו מה יאכל עיין שם.

אבל פשוט לע"ד דכיון שהוא לצורך המועד לקשוט וליפוי אין בזה שום איסור מדין מלאכה אלא משום הגזירה שלא יכנסו לרגל כשהן מנוולין, כדמוכרח לומר כן לתוס' /מועד קטן/ דף י"ד דכתבו ג' שיטות בגלוח הראש, דמתחלה כתבו דגלוח הראש נמי אסור במועד מצד הגזירה שלא יכנסו מנוולים דגם בראש אין לך ניוול גדול מזה, ולפ"ז מותרין אלו השנויין במתני' להיתר גלוח במועד גם בגלוח הראש. ואח"כ כתבו ושמא לא קאי טעמא בגמ' אלא אשארא אבל גילוח של ראשו אסור משום מלאכה אפילו במקום אונס ורק שאר גילוח דהוא של יפוי הקשה דהוה לך למישרי לצורך המועד אף על פי שהיא מלאכה, ותירץ שהוא משום שלא יכנסו מנוולים. ואח"כ כתבו ועוד יש לפרש שנראה שמותר לגלח ראשו במועד וכוונתם דליכא שום איסור בגילוח הראש אף לכל אדם, דהא הקשו ע"ז מאי קמ"ל נזיר ומצורע ואם כוונתם הוא רק להשנויין במשנה אין כאן קושיא דהא צריך למיתני שהם מותרין אף שכל אדם אסורין, ואין לפרש שהקושיא היא דפשיטא להתיר בנזיר ומצורע מכ"ש מאונסין דבא ממדה"י דהא בנזיר ומצורע מותרין אף בהיה להם פנאי כדפשיט בגמ' וכהפשיטותא איירו התוס' מתחלה ולכן ברור שהקושיא היא רק להעוד יש לפרש שאף כל אדם מותרין בגילוח הראש א"כ מאי קמ"ל נזיר שהוא רק גילוח הראש, ומצורע צריך לומר שנקטו אגב אורחא משום שנקטם ביחד במתני' אבל הקושיא היא רק מנזיר. ועיין בתוס' רעק"א שמפרש שגם לעוד יש לפרש הוא רק לאלו השנויין, ופירוש הקושיא דהוא רק פשיטא מכ"ש דבאים ממדה"י ולכן נשאר בצ"ע על קושיתם הא קמ"ל דאף שהיה להם פנאי עיין שם, אבל ברור שסברי בהעוד יש לפרש דמותר גילוח הראש לכל אדם ולכן הקשו שפיר, ומצאתי ברש"ש שמפרש כדברי. וגם בלא זה מוכרח כן דאם רק לאלו השנויין במתני' הא כבר כתבו שיטה כזו.

ונמצא שיש ג' שיטות והוי המחלוקת אם יש בגילוח הראש ענין יפוי משום דיש הרבה שאדרבה אין מגלחין הראש בשביל יפוי, כדאיתא בנדרים דף ט' בעובדא דשמעון הצדיק שאמר להנזיר מה ראית להשחית שערך הנאה, ועיין ברמב"ם ספ"א מביאת המקדש, ולכן אף להרוצה לגלח ראשו אין חשוב צורך המועד ואסור ממילא משום מלאכה, וזהו סברת שיטה השניה שבגילוח הראש אסורים אף אלו השנויין במתני'. ואח"כ כתבו שיש לפרש שמותר כל אדם לגלח את ראשו משום דלאלו שמסתפרין נחשב יפוי והוי צורך המועד שליכא איסור מלאכה, וכיון שבראש יש אדרבה שמתייפין בגידול שער סברי דלכן לא נחשב גידול שער הראש ניוול אף לאלו שמסתפרין וממילא ליכא גם הגזירה שלא יכנסו לרגל כשהן מנוולין ומותר לכל אדם כיון דעכ"פ הגילוח הוא יפוי לו עתה אף שאינו ניוול גם כשלא יגלח. ושיטה ראשונה סוברת דנחשב לאלו שנאה להם יותר בגילוח ניוול כשלא יתגלחו ולכן אסור לכל אדם ומותר להשנויין במשנה. זהו פירוש ג' השיטות שבתוס'.

ומפורש דמה שהוא לצורך יפוי ליכא איסור מלאכה אף שהוא מלאכה בעצם דלכן מותר גילוח הראש לכל אדם לעוד יש לפרש, ולכן מותר מדינא שאר גילוח אף שהוא מלאכה משום דמה שהוא לצורך המועד להתייפות לא היו צריכים להתיר שאינו בכלל איסור מלאכה שנאמר בחוה"מ, ולכן פשוט שאף אחר שאסרו חכמים לא נעשה איסור מלאכה אלא הוא רק האיסור שלא יכנסו מנוולין, ולא מסתבר כלל לומר דכיון שיש לחוש שלא יכנסו לרגל כשהן מנוולין נמצא שצורך המועד הוא אדרבה שלא להתגלח אף שישאר מנוול, דהא בשביל ימים הבאים דרגל הוא ודאי צורך המועד להתגלח והיתר המלאכה בצורך המועד פשוט שהוא רק בשביל צורך המועד זה ועל ימים הבאים לא בשביל מועדים אחרים ולא בשביל ימים שכבר עברו ולכן מה שהוא צורך מועדים אחרים וימים שעברו אינם כלום לשנות חשיבות צורך המועד לומר שיהיה זה ממילא באיסור מלאכה, וכן משמע מכל הראשונים שלא הזכירו רק הא דלא יכנסו לרגל כשהן מנוולין ולא איסור מלאכה, ורק גילוח הראש לשיטה שניה דתוס' אסור משום מלאכה משום דלא נחשב צורך המועד מטעם שבארתי לדידיה.

והנה יש שיטה רביעית בתוס' /מועד קטן יד/ ד"ה ושאר, דגילוח הזקן אינו כלל מלאכה לענין חוה"מ משום שאין בו טורח כ"כ, והיה מותר אף בלא צורך כלל ורק גילוח הראש שיש בו טרחה נחשב מלאכה אבל משום צורך המועד מ"מ היה מותר אי לאו הגזירה דיכנסו כשהן מנוולין עיין שם. ומשמע דשאר גילוח מותר ממש ולא גזרו כלל. ואולי מדמין זה למעברת סכין על פניה של מטה דמותרת בכל אופן כדאיתא /מו"ק/ בדף ט', ורק אגילוח הראש גזרו. וא"כ צריך לומר הטעם דאף שהגזירה הא שייך בכל גילוח מ"מ אין שייך לאסור כיון שליכא בהו גדר מלאכה לענין חוה"מ ורק גילוח הראש שייך לאסור מצד הגזירה משום דאיכא ביה גדר מלאכה אף לענין חוה"מ משום טירחא, ונמצא שלשיטה זו יש בגילוח הראש איסור מלאכה. אבל אף לשיטה זו כיון שהתירו להשנויין במתני' חזינן דלא אמרו בזה לא פלוג ורק באופן שישנה הגזירה אסרו משום מלאכה לכן אף בגילוח ערב הרגל שליכא הגזירה לר"ת אין לאסור משום מלאכה כעצם הדין, וכן להחולקים על ר"ת מ"מ אם יהיה מדינה שכל בני המדינה מתגלחין בכל יום או ביומים ושלשה ימים אין לאסור משום מלאכה למה שבארתי דבזה לכו"ע ליכא הגזירה.

ועיין באור גדול על משניות דפי' קושית הגמ' ושאר כל אדם מ"ט אסורין אף שהיה יכול לגלח קודם משום דיפוי דמיא לאוכל נפש לענין חוה"מ כמו שכתב הרמב"ן והריטב"א, ובאוכל נפש הא מותר אפילו כיוון מלאכתו במועד עיין שם, וא"כ אין שייך בזה איסור מלאכה כמו שאין שייך באוכל נפש, דלא כהנו"ב והנחל אשכול, ולכן אף להחולקים על ר"ת ביחיד ששינה מדרך כל אדם שאף שגילח בערב הרגל רוצה להתגלח בחוה"מ וסברי שאסור הוא רק מטעם שלא מינכרא אחר שגילח כדכתב הטור אבל באם כל אדם עושין כן לכו"ע יהיה מותר וליכא איסור מלאכה, וא"צ לב"ד הגדול להתיר משום שמעולם לא היה זה בכלל איסור.

ומש"כ התוס' /מו"ק/ בדף י"ג משום דקתני באידך פירקין דברים שעושין לצורך המועד כמו מוכרי פירות דנעשים כדין קתני נמי ואלו נעשים שלא כדין לצורך המועד, הוא מחמת דמשונין מכל אדם שרק הם מותרין ולכן נחשב שעושין שלא כדין משום דאינו כדין כל אדם.

ומש"כ הנו"ב דאולי שיערו חכמים שאין נחוץ כ"כ להתיר בגלוח איסור מלאכה במועד שאין כ"כ צורך המועד, פשוט לע"ד שאין שייך זה רק ביחיד שבטלה דעתו, אבל אם כל אדם ממדינה זו מקפיד ע"ז אין שייך סברא זו כלל דעניני יפוי שייך רק בדעת בנ"א והוא דבר המשתנה בכל עת ומקום לפי מנהג בנ"א שבמדינה ההיא.

ומה שמשמע מנו"ב, ובנחל אשכול הוא מפורש שאסור גילוח מדאורייתא בכל אדם כיון שלא התירו עיין במ"מ רפ"ז מיו"ט בשם רמב"ן ורשב"א והביאום גם הנ"י ריש מו"ק והב"י /או"ח/ בסי' תק"ל שלצורך המועד אף מלאכת אומן שאסרו אינו מן התורה, וא"כ כ"ש עניני יפוי שהוא כאוכל נפש שאינו שייך לאיסור תורה ובזה יודו כו"ע ולכן דבריהם צ"ע שלא נכון כלל.

ולכן ברור לע"ד דבזמננו במדינתנו שנוהגין אלו הרגילין בתספורת הזקן להסתפר בכל יום ואף אם ביום אחר יום או אחת לשלשה ימים, ליכא שום איסור. ואולי גם הנו"ב יודה בכזה דמשמע שם בסוף התשובה שרק יחידים היו רגילין להסתפר בכל עת בזמנו ובמקומו.

אבל מ"מ איני נוהג להתיר אלא למי שיש לו צורך ביותר או מצטער ביותר, ואם אחד ירצה לסמוך ע"ז גם בשביל היפוי לבד אין למחות בידו כי מעצם הדין הוא מותר לע"ד. ידידו, משה פיינשטיין.

**שו"ת יביע אומר חלק א - אורח חיים סימן לב**

נשאלתי אם מותר לצחצח הנעלים במשחת נעלים בחול המועד, או דמי לכבוס שאסור בחוה"מ.

(א) לכאורה היה נראה לומר שכיון שלא מצינו לחז"ל שאסרו בזה, אף על פי שהטעם שאמרו גבי אין מכבסין במועד, דהיינו כדי שיכבס מעיו"ט, ולא יכנס למועד כשהוא מנוול, וכמ"ש הטור (ר"ס תקלד), שייך ג"כ בצחצוח הנעלים, מכל מקום כיון שלא נאסר דבר זה במפורש, אין לנו להוסיף כן מדעתינו. ומכ"ש לפמ"ש בתשו' שער אפרים (סי' קכד) שאין המנעל בכלל מלבוש. ע"ש. וכ"כ עוד אחרונים. א"כ אין המנעל בכלל גזרת כיבוס בגדים ומלבושים. ואף על פי שלשון כיבוס שייך גם בעור, וכדמייתי בזבחים (צד) מדכתיב והבגד או השתי או הערב או כל כלי העור אשר תכבס, מ"מ הא אמרינן התם (צד:) כל כיבוס דלית ליה כסכוס לא שמיה כיבוס. ופרש"י, כסכוס, משפשף צידו זה על צידו זה כדרך המכבסין בגדים, שאוחז הבגד בשתי ידיו ומשפשף. ע"כ. וכאן אין שפשוף כלל, רק מירוח המשחה וצחצוח העור במברשת, ואין בזה משום כיבוס, ואף בשבת אין איסור בזה אלא משום ממחק, שהוא ממרח המשחה על פני העור, וממרח תולדה דממחק. וכ"כ התפארת ישראל בכלכלת שבת. ואף ממרח מה"ת אין כאן, שי"ל דדמי לשמן עב, שמירוחו אסור מדרבנן, גזרה משום שעוה, כדאיתא בשבת (קמו:). וכ"כ בשו"ת תשורת שי מה"ת (סי' קנב). ע"ש. ועכ"פ אין בזה משום מכבס. וא"כ כיון שחז"ל לא גרעו ע"ז, ואף לא נכלל בלשון גזרתם, מהיכא תיתי לגזור מדעתינו.

(ב) איברא דהמרדכי (ריש מ"ק) כ', הורה ר"י שמותר לרחוץ בחוה"מ, כי דרך לרחוץ בכל יום, ואינו דומה לתיקון צפרנים שאסור לתקנם במועד, שמפני שהיה מנוול בימים הראשונים של מועד אסור לתקנם בימים אחרונים של מועד, וגם תגלחת אסורה בחוה"מ מפני שהיה מנוול בראש המועד, אבל רחיצה מותרת. ואין להביא ראיה לאסור ממה שאמרו (ר"ה טז:) חייב אדם לטהר עצמו ברגל, כי לא על רחיצה נאמר אלא על טומאה וכו'. וראיה מספ"ק דע"ז (כא:) בחוה"מ לדידן נמי שרי, אלמא שמותר לרחוץ בחוה"מ. ע"כ. וע"ע בשו"ת בית דוד (סי' שה) שהביא ג"כ ראיה להתיר הרחיצה בחוה"מ, מהב"י (ס"ס תקמד) בשם תשו' הרשב"א. ע"ש. וע"ע בשו"ת ראש משביר (סי' כד). אלמא דאי לאו הני טעמי, היינו אוסרים רחיצה כדי שלא יכנס מנוול, אף על פי שלא נתבאר להדיא לאיסורא, בדברי חז"ל, וע"כ משום דאמרינן זיל בתר טעמא. (ועמש"כ לעיל סי' טז). וא"כ ה"נ האיכא טעמא דניוול ללכת באבק שעל פני רגליו ומנעליו, וראוי להחמיר מטע"ז.

(ג) אולם נראה לתת טעם להתיר צחצוח הנעלים בחוה"מ. לפי מאי דקי"ל (מ"ק יח) מי שאין לו אלא חלוק אחד מותר לכבסו בחש"מ. וכ"פ באו"ח (סי' תקלד). ואמרינן בירוש' (פ"ו דשבת ה"ב), לאו אורחיה דבר נשא למהוי ליה תרין סנדלין, חד לחולא וחד לשבתא. ע"ש. וכן העלה לדינא בשו"ת רב פעלים ח"ד (סי' יג), שאין מנעל כמלבושים שצריך להחליפם לכבוד שבת. ע"ש. וא"כ בודאי שאין צחצוח המנעל בכלל גזרת הכיבוס. דבשלמא בגדים שיש לכל אדם כמה מלבושים, הי"ל לכבסם מעיו"ט, משא"כ זה הרי חוזר ומתלכלך באבק בראש כל חוצות. ואפי' מי שיש לו ב' זוגות נעלים או יותר, מותר לצחצחן בחוה"מ, כיון שחז"ל לא גזרו ע"ז, דזיל בתר רובא דעלמא שאין להם אלא זוג אחד. ואף להר"פ שאוסר במי שאין לו אלא חלוק אחד בזה"ז, שאין לנו איזור מוכיח עליו, מודה במנעלים שלא היו בכלל גזרה, דחשיב כאיזורו מוכיח עליו, כיון שאין דרך להיות לו ב' זוגות נעלים. (וכ"ש דאנן לא קי"ל בהא כהר"פ. וכמ"ש המג"א (סי' תקלד סק"ג). וע' בכה"ח שם (ס"ק יא). ע"ש). וכה"ג קי"ל במטפחות הידים שמותר לכבסן בחוה"מ, מפני שאפי' כבסן קודם הרגל חוזרים ומתלכלכים במועד, ולכן אפי' יש לו הרבה, מותר לכבסן בחוה"מ. וע' באחרונים. (וכה"ג כ' ר"י הנ"ל להתיר הרחיצה בחוה"מ מטע"ז ג"כ). וכמו כן הנעלים מתאבקים תמיד, בפרט למי שמרבה ללכת ברגל. ויש להוסיף עוד, דהכא לא דמי לכיבוס בגדים, כי צחצוח הנעלים אינו לוקח זמן רב כ"כ, ואף אין בו טירחא יתירה, משא"כ כיבוס בגדים שרגילים לכבס הרבה ביחד, וישטחו להם שטוח לייבשם, ויש לחוש שיניחום לחוה"מ כשהן פנויים ממלאכה, וממילא קטרח טירחא יתירה, במשך זמן רב, ואתי לאמנועי משמחת יום טוב. וכמו כן י"ל דמה"ט לא דמי למ"ש בפסחים (נה:), דדוקא עולי רגלים מתקנים מנעליהם בחש"מ, וכמ"ש התוס' דלא התירו אלא לעולי רגלים, הא לשאר כל אדם אסור. ע"ש. וכ"כ הטוש"ע (בסי' תקמא ס"ד). דשאני הכא דליכא טירחא ונוי בעלמא הוא, ואף אינו מעשה אומן. ולא מבעיא לפמ"ש הב"י (שם) בשם ראב"ן ור' יואל וראבי"ה, שאם נקרעו במועד מותר לתקנם. ע"ש. דה"נ אם נתאבקו בחוה"מ דודאי שמותר לצחצחן, אלא אף להאוסרים שם, י"ל דהכא שרי. והרי זה כמבואר.

(ד) וראיתי בס' שבילי דוד (סי' תקלד), שכ', להשחיר המנעלים נלע"ד פשוט שדינו ככיבוס, ואם אין לו רק מנעל אחד משמע שמותר כמו בחלוק אחד, וליכא משום מראית עין, שכשאין לו מנעלים אחרים הוא משחירן בעודן ברגלו, או עומד יחף וחולצו, א"כ הוא ידוע לכל. ורק ע"י אדם אחר יש לעיין אם מותר להשחירו, כיון שהרבה בנ"א אין להם אלא זוג אחד של נעלים. עכ"ד. גם הרב ילקוט הגרשוני א"ח (סי' תקלד) הביא דברי השבילי דוד, והוסיף, ומיהו ע"י גוי נלע"ד שמותר, כמו כלי פשתן, שמותר לכבסן ע"י גוי, כיון שמתלכלכים תמיד. וכמ"ש בעקרי הד"ט. ע"כ. והנה בכלי פשתן מדינא שרי מה"ט. אלא שכתבו הפוסקים שלא נהגו כן, והו"ל דברים המותרים ואחרים נהגו בהן איסור, שאי אתה רשאי להתירן בפניהם. וכ"פ בש"ע (ס"ב). וא"כ נהי דנהגו לאסור בכלי פשתן, אמרינן מאי דנהגו נהגו, מאי דלא נהגו לא נהגו, כמ"ש כיו"ב הר"ן (חולין קלו:). ומכיון דנחית לסברא שהנעלים מתלכלכים תמיד, יש להתיר בהם אף ממנהגא, וכדאשכחן במטפחות הידים דשרי מה"ט אף ע"י ישראל.

(ה) וחזי הוית בס' ילקוט הגרשוני (ס"ס תקנג) שכ', בשם הרה"ג רש"צ וויגער, ראב"ד דקריפטש, במכתבו אליו, שיש להוכיח לאסור משיחת הנעלים בחוה"מ, ממ"ש בקיצור של"ה לאסור משיחת מנעלים בערב פסח אחר חצות, וא"כ כ"ש בחוה"מ שאסור. וע"י גוי אולי יש להקל. ע"כ. ולכאורה יש להעיר לפ"ד הפוסקים שסוברים דחוה"מ קיל טפי מע"פ אחר חצות, וכמ"ש מרן החיד"א במחזיק ברכה (סי' תסח סק"ב) וז"ל: וכן מי שכותב ספרים לעצמו, מצאתי כתוב בקונט' ישן נושן כת"י מחידושי דינים לרבנן קשישאי, מעה"ק ירושלים שנת הרס"ט, שאף לכתוב ספר דרך לימודו אסור בערב פסח אחר חצות, כי ראוי להחמיר בו יותר מחולו של מועד. הרב מהר"י מטריל. עכ"ל. והמקל כדברי מרן לא הפסיד. עכ"ל המחב"ר. וא"כ אין ללמוד להחמיר בחוה"מ, מע"פ אחר חצות שחמור ממנו. אבל לפע"ד דברי הרב מהר"י מטריל דחויים הם מהש"ס והפוסקים, וכמבואר בפסחים (נה:) מושיבין שובכין לתרנגולים בארבעה עשר, ותרנגולת שברחה מחזירין אותה למקומה. ובגמרא, השתא אותובי מותבינן אהדורי מבעיא, ומשני סיפא אתאן לחוש"מ. ע"ש. וכן בסיפא גורפין מתחת רגלי בהמה וכו', מוליכין כלים וכו', בכלהו קאמר דחוש"מ חמיר, והיינו אף מערב פסח אחר חצות. וכן פסק הרמב"ם (פ"ח מה' יום טוב הי"ח): יום י"ד אסור בעשיית מלאכה מדברי סופרים כחוש"מ, והוא קל מחוש"מ, ואינו אסור אלא מחצי היום ולמעלה שהוא זמן שחיטה. ע"כ. וכ"כ המג"א (סי' תסח) וכל האחרונים דע"פ אחר חצות קל מחוה"מ. וכ"כ בקיצור של"ה גופיה (דס"ט סע"א), שיש להתיר בע"פ אחר חצות, כל מה שהותר בחוה"מ. ע"ש. וכ"פ בשו"ת בית דוד (סי' רמג). ושכ"כ בשיורי כנה"ג. ע"ש. וכן מבואר בשו"ת בשמים ראש (סי' שעו). ע"ש. וכ"כ מהר"י בן עטר בתשובה שנדפסה בשו"ת משפט וצדקה ביעקב (סי' קצב ורפ"ד) שע"פ אחר חצות קיל טפי מחוה"מ. והוכיח כן במישור מד' הרמב"ם (פ"ח מה' יום טוב) הנ"ל, וע"פ זה התיר לכל אלו שהותרו להסתפר בחוה"מ שרשאים להסתפר גם בע"פ אחר חצות. וכ"כ בס' טהרת המים בשיורי טהרה (מע' ח אות נח), ע"ש. וכ"כ בשו"ת חקרי לב (חאו"ח סי' פח דף קפז ע"ב). ע"ש. ואף למ"ש התוס' (פסחים נ) שאיסור מלאכה בע"פ אחר חצות מה"ת, היינו בזמן שהיה קרבן פסח, משא"כ בזה"ז אינו אלא מדרבנן. וכמ"ש בשו"ת דבר משה (סי' מד). וע"ע בתוס' חגיגה (יז סע"ב). ובערך השלחן (סי' תקלא סק"ד). ובקרן אורה (מ"ק יג). ובמש"כ בחזון עובדיה ח"ב (עמוד פה והלאה). ע"ש. וע"ע בפתח הדביר ח"ג (סי' רנא סק"ו). ע"ש. ולפ"ז לכאורה יפה דן בילקוט הגרשוני הנ"ל לאסור משיחת הנעלים בחוה"מ, ממה שאסר בקיצור של"ה בע"פ אחר חצות.

(ו) אמנם על דברי הקיצור של"ה עצמו אני דן, דמנ"ל להחמיר כ"כ לאסור משיחת הנעלים בע"פ אחר חצות, והא קי"ל בטוש"ע (סי' תסח ס"ב) שמתקן הוא כליו ביום טוב, וע' באחרונים שאפי' מעשה אומן מותר. ואף על פי שכביסה לא הותרה בע"פ אחר חצות, מ"מ הרי בכאן אין איסור משום כיבוס, וכנ"ל. וכן אין לאסור בחוה"מ, מטעם שנתבאר לעיל. (ושו"ר בשו"ת שאילת יעב"ץ ח"א סי' קלד שכ' תוכחה למי שמורה מתוך ספר קיצור של"ה וכיו"ב שמחבריהם לא הגיעו להוראה ולא ידעו במה יכשלו וכו'). וכן מצאתי להרה"ג החסיד מהר"א בן טובו ז"ל, בס' פקודת אלעזר (סי' תקלד), שכ' ג"כ להתיר למשוח הנעלים בחוה"מ מפני האבק שעולה עליהם, וכ"ש כשיש גשמים שמתקלקל צחצוחן ברפש וטיט, ודמי למטפחות הידים שאין לאסור כדי שלא יכנס מנוול למועד. וכן נוהגים לסייד הבית בחוה"מ לכבוד יום טוב האחרון כדי לצחצחו בליבון, הגם שסיידו אותו מעיו"ט, משום שהוא מעשה הדיוט, ודבר שאין בו טורח. עכת"ד. הנה תנא דמסייע לן בכחא דהיתרא. והן אמת שראיתי בשו"ת לבושי מרדכי תליתאה (חאו"ח סי' י ואת /אות/ ב), שכ', שכיון שאסור לתקן ע"י אומן המנעלים שנתקלקלו קצת בחוה"מ דלא חשיב דבר האבד, כ"ש שאסור למשוח הנעלים בוויקסען, וכן אני נוהג שאיני מניח לעשות הוויקסען בחוה"מ. עכת"ד. באמת שאינני רואה דמיון לתיקון המנעל ע"י אומן כיון שבזה כל אדם יכול למשחן, והו"ל מעשה הדיוט דשרי.

(ז) וכעת ראיתי בשו"ת חלק לוי (חאו"ח סי' קפב) שג"כ פסק להתיר בנ"ד, משום דהוי צורך המועד, ולא גזרינן שמא יכנס מנוול דדמי למטפחות הידים, וגם כיון שהדרך הוא שאין לאדם אלא מנעל אחד, ליכא חשש דמראית העין, כמו שהצריכו גבי חלוק שאיזורו מוכיח עליו. ואפשר שאפי' יש לו הרבה מותר, דדמי למטפחות הידים, שהתירו אפי' ביש לו הרבה מפני שמתלכלכים. וכן ה"ה בנעלים. עכת"ד. וכן מצאתי בשו"ת מלמד להועיל (חאו"ח סי' קיג אות י) שכ' וז"ל: כתב מו"ח בשם הגאון ר' אנשיל שטרן, אב"ד המבורג, שהגאון ר' וואלף המבורג (מח"ס שער הזקנים ושמלת בנימין), התיר להעביר שיחור שקורין וויקסען על המנעלים בחוה"מ, ואין בו משום צובע ולא משום איסור אחר, ואפילו ע"י ישראל מותר. ע"כ. וע"ע להגאון מהר"י גוטליב בשו"ת יגל יעקב (חאו"ח סי' כה) שהעלה ג"כ לדינא שאין שום איסור למשוח הנעלים בחוה"מ, אלא שאצלם בבית נהגו ע"פ רבותיו להחמיר לעשות כן ע"י גוי דוקא. ומיהו מדינא אין שום איסור בזה, והנח להם לישראל. ע"כ. ולפע"ד העיקר לדינא להקל בזה, וכמ"ש בכה"ג בשו"ת חכם צבי (ס"ס צב), שאין לנו לאסור מדעתינו כיון דמילי דרבנן נינהו. והמחמיר עליו להביא ראיה, וכדתנן (סוף ידים). ע"ש. ובפרט שיש בזה כבוד החג וצורך המועד. [ובס' שמירת שבת כהלכתה עמוד רע"ח הביא דברינו להקל בזה להלכה. ע"ש]. והנלע"ד כתבתי.

**תלמוד בבלי מסכת מועד קטן דף יז עמוד ב**

תנו רבנן: כשם שאמרו אסור לגלח במועד - כך אסור ליטול צפורנים במועד, דברי רבי יהודה.

**בית יוסף אורח חיים סימן לא**

שבת ויום טוב לאו זמן תפילין הן. פשוט בסוף פרק הקומץ (לו:):

חולו של מועד יש מסתפקין בו וכו'. התוספות בסוף פרק הקומץ (לו: ד"ה יצאו) כתבו אהא דאמרינן יצאו שבתות וימים טובים שהם עצמם קרויים אות לאו משום דאסירי בעשיית מלאכה דאפילו חול המועד דשרי בעשיית מלאכה איכא אות בפסח דאסור באכילת חמץ ובסוכות דחייב בסוכה ומיהו בפרק בתרא דמועד קטן (יט.) משמע דחולו של מועד חייב בתפילין ומיהו לאו ראיה היא דהנך תנאי לטעמייהו דאית להו שבת זמן תפילין הוא ואח"כ הביאו ראיה מירושלמי (מו"ק פ"ג ה"ד) דחול המועד חייב בתפילין והרא"ש (הל' תפילין סי' טז) כתב כל זה וכתב הילכך מסתברא לפרש גמרא דילן דלא פליגא אירושלמי ונפרש ימים טובים דומיא דשבתות דאות שלהן שמירת שבת מעשיית מלאכה וכתב עוד שבספר העתים כתוב בשם גאון שאסור להניח תפילין בחול המועד והרא"ש דחה דבריו ואח"כ כתב ויש שמניחין תפילין בלא ברכה והמברך לא הפסיד ע"כ והמרדכי (הל' תפילין יג.) כתב בשם ר"י דנראה ראיה גמורה מן הירושלמי דחול המועד חייב בתפילין וכתב עוד ובסמ"ק (סי' קנג יד.) וכן בספר התרומה פירשו דיש להניח בלא ברכה ומיהו מהר"ם היה מברך עליהם מההיא דירושלמי שהבאתי עכ"ל והרשב"א כתב בתשובה (ח"א סי' תרצ, ובמיוחסות סי' רלז) שאין מניחין תפילין בחול המועד וכן דעת התוספות והראב"ד ז"ל וכן אנו נוהגים עכ"ל: ועכשיו נהגו כל בני ספרד שלא להניחם בחול המועד ושמעתי שמקודם היו מניחים אותם בחול המועד כדברי הרא"ש ואח"כ מצאו שכתב רבי שמעון בר יוחי במאמר אחד שאסור להניחם בחול המועד ועל כן נמנעו מלהניחם בחול המועדא וכן כתב מורי דודי הה"ר יצחק קארו ז"ל בתשובה והמאמר ההוא איתיה במדרש הנעלם לשיר השירים (זוהר חדש דפוס מונקאטש שה"ש ח.) על פסוק (שיר השירים א ג) לריח שמניך טובים וזה לשונו רב המנונא סבא הכי אמר אלין אינון ימים דאיקרון טובים ואינון תפילין דרישא דקודשא בריך הוא מנח להון ועל דא איקרון טובים בגין דאינון נהרין ברישא דקודשא עילאה ובכל אתר ימים טובים אינון תפילין דרישא דקב"ה מנח להון חולו של מועד דלא איקרי יום טוב אלין תפילין דדרועא דהא לית לה לסיהרא מגרמא כלום אלא מנהירו דיום טוב תפילין דדרועא דאיהו תפילין של יד לא נהירו אלא מגו נהירו דתפילין של ראש תפלה דרישא יום טוב תפלה דדרועא חולו של מועד ושפיר קאמר והכי איהו ועל דא חולו של מועד אינון לענין עבידתא בגוונא דיום טוב ואיצטריך חדוא בגוונא דיליה ובגיני כך באלין יומין דאינון תפילין דמארי עלמא אסור לאנחא שאר תפילין דהא אלין יומין דאינון תפילין עילאין שראן על רישיהון דישראל קדישין. רבי אלעזר שאיל לרבי שמעון אבוי תינח תפילין דרישא דשריין על רישיהון דישראל קדישין ביום טוב תפילין דדרועא דאיהו חולו של מועד היך אנן אחידן לה א"ל בגין דאנן אחידן לה ואיהי יד כהה אסור למיעבד עבידתא בסטרא דילה ואיצטריך למעבד חדוא בסטרא דתפילין דרישא ועמא קדישא אחידן תפילין ושריא עלייהו ביום טוב ובחולו של מועד ואסיר לאעברא תפילין דמארי עלמא ולאנחא תפילין אחרנין דאינון דוגמא ודיוקנא לתתא. למלכא דבעי לנטרא לעבדיה א"ל עביד דיוקנא דחותמא דילי כל זימנא דההוא דיוקנא יתחזי עלך כולי עלמא יזועון וידחלון מינך לבתר מגו רחימו עילאה דקא רחים ליה מלכא יהב בידיה חותמא דגושפנקא עילאה דיליה כיון דאחיד חותמא עילאה דמלכא בידיה שביק מיניה ההוא דיוקנא דאיהו עבד אי ההוא עבדא דחי חותמא עילאה דמלכא בגין ההוא חותמא דאיהו עבד ודאי בר קטולא הוא ההוא עבדא בגין דאיהו עבד קלנא בחותמא דמלכא ולא חייש ליה ובגיני כך אסיר לעמא קדישא לדחיה חותמא דמלכא עילאה דשרא עלן בגין דיוקנא דאנן עבדין האי במועד ובחולו של מועד וכל שכן בשבת דכולא שרא עלן. ומאחר שבתלמודא דידן לא נתבאר דין זה בפירוש מי יערב לבו לגשת לעבור בקום עשה על דברי רבי שמעון בן יוחי המפליג כל כך באיסור הנחתן: